Arija PSOE-ko zinegotziak, parke estalia egiteko eskatu du publikoki, gutxienez bi alditan proiektuaren kontra bozkatu eta gero

Maria Luisa Arija Amasa Villabonako udaleko PSOEko zinegotziaren zinismo eta lotsagabekeria mailak ez du mugarik. Aste honetan argitaratu duen ohar batean, berriro ere parke estalia defendatu du Hondarribian bizi den PSOEko ordezkariak eta "ezinbestekoa" dela adierazi du.

Hemen duzue Aiurri aldizkariak argitaratutako albistea: http://www.aiurri.eus/Amasa-Villabona/Albisteak/20180910/PSE-EE_alderdia_herriko_parkeen_inguruan

Arija andreak memoria oso eskasa duela erakutsi du beste behin; EH Bilduko udal taldeak 2016 eta 2018ko aurrekontuei aurkeztutako zuzenketen bidez Larreako parkea estaltzeko proiektua (2014an garatutako prozesu parte hartzaile baten bidez herritarrek gehien bozkatutako proiektua) onartu eta obra egitea proposatu zuen, zenbakiak mahai gainean jarriz eta borondatea balego, egin zitekeela erakutsiz. Eta zer egin zuen PSOEko Arijak? PNVrekin batera, zuzenketaren kontrako bozka eman, eta proiektua baztertu! Bai, bi alditan Larreako parkea estaltzeko proiektuaren kontra bozkatu zuen Arijak eta bere bozkak Amasa Villabonako Udalbatzan dagoen PNV eta EH Bilduren arteko berdinketa apurtzen duenez, bere aldeko bozkarekin proiektua 2016an eginda egon zitekeen! Ondorioz, Arija bera da proiektua ez egitearen arduradun nagusia. Eta orain (gainera ez da lehen aldia) parkea estaltzea "ezinbestekoa" dela dio, izugarria.

PNVk hasieratik baztertu zuen proiektu hau egitea, dirurik ez edukitzearen aitzakia faltsua erabiliz eta bere estiloari jarraiki, herritarren parte hartzea mespretxatuz. Jeltzaleak gutxienez koherentzia mantendu dute, baina PSOEko ordezkariaren jarrerak gustu txarreko txantxa bat dirudi. Arijak publikoki gauza bat esan eta gero udaletxean guztiz kontrakoa egiten du behin eta berriro. Jokabide horrek izen bat du: Hipokrisia.

EH Bildutik legealdi osoan zehar behin eta berriro defendatu dugu proiektu hau behingoz egitea, gure herriak duen behar eta eskaera garrantzitsu bati erantzuten baitio. Eta aipatu dugun bezala PSOEko zinegotziaren jokabidea lotsagarria izan arren, berriro ere eskua luzatzen diogu 2019ko aurrekontuetan Larreako parkea estaltzeko proiektuaren egikaritzea jaso dadin. Arijak bere eskuetan du erabakia.

Amasa Villabonan, 2018ko irailaren 11n


Landaberri ikastolako haurrek eztarria sano dutela erakutsi dute gaur goizean

Landaberri ikastolako haurrek eztarria sano dutela erakutsi dute gaur goizean. Kalez kale ibili dira txikiak.


Giro freskoagoa eta prezipitazioak, uztailari agur esateko

Asteazkenean, maximoak 22 gradura jaitsiko dira kostaldean, eta 23-25º-ra kokatuko dira barnealdean; ostegunean ez da aldaketarik izango termometroetan. Euria dago iragarrita.

Eguraldiaren gaineko iragarpenak giro freskoagoa eta prezipitazioak iragarri ditu 2015eko uztailaren azken egunetarako. Euskalmet Euskal Meteorologia Agentziak adierazi duenez, maximoek ez dute 25 graduko muga gaindituko, ondorengo egunetan, eta euria izango dugu hizpide. Asteburuan, abuztuaren 1ean eta 2an, eguraldia atseginagoa izan liteke: bero handiagoa egingo du eta ostarteak zabalduko dira.

Asteazkenean, hortaz, eguraldiak txarrera egingo du berriro. Goizaldean zerua hodei gutxirekin egongo da, baina berehala hodeiak ugarituko dira eta eguerdi partean euria egiten hasiko da ipar partean. Gero gainerako lekuetara zabalduko da, nahiz eta hegoaldean oso gutxi botako duen. Ipar-mendebaldeko haizea ibiliko da eta tenperatua maximoak jaitsi egingo dira, kostaldean 22 ºC-ren inguruan geratuko dira beroenak eta 23-25 ºC-ren bueltan barnealdean.

Ostegunerako giro aldakorra espero dugu, zaparrada eta ekaitzak botako baititu. Zerua nahiko tapatuta egongo da eta zaparrada txiki-ertainak botako ditu. Zenbait lekutan ekaitzak jo dezake, lurralde ekialdean bereziki. Iparraldeko haizea ibiliko da eta giro nahiko freskoa mantenduko da, maximoak 20 eta 23 ºC artean egongo baitira. Ostiralean ere euria egingo du.


Frankismoko biktimekiko utzikeria egotzi diote Nazio Batuek Espainiari

"Giza eskubideei buruz ari gara, ez alderdietako politikaz", ohartarazi du De Greiff kontalariak.


Navaleko langile kaleratuek Navantiara ez joateko aukera izango dute

Gainera, ordain gisa diru kopuru bat jaso ahal izango dute beharginek, 120.000 eta 160.000 euro artean, hain zuzen ere.

Sestaoko (Bizkaia) Naval ontziolako langile kaleratuek Navantiako lantegietara ez joateko aukera izango dute. Gainera, ordain gisa diru kopuru bat jaso ahal izango dute beharginek, 120.000 eta 160.000 euro artean, hain zuzen ere.

Bizkaiko ontziolaren pribatizaziorako bermeen akordioari jarraipena egiteko batzordeak bilera egin du ostiral honetan. UGT eta CCOO sindikatuak eta Sepi bildu dira.

Sindikatuetako iturriek jakitera eman dutenez, Navantian lan egin nahi ez duten beharginek, bermeen akordioan aurreikusi bezala, uko egiteko aukera izango dute, baita ordain gisa dirua jasotzeko aukera ere.

Navantian lanean hasteko eskubidea diruarekin "ordezkatzeko" eskaintza egingo zaie langileei. Horrela, uko egiten duen behargin ohi bakoitzak 120.000 eta 160.000 euro artean jasoko ditu.

Sindikatuak: "Kalte-ordaina ez dago PFEZri lotuta, eskubide ordezkapena, ordea, bai"

Kalte-ordainik ez dela argi utzi nahi izan dute sindikatuek; izan ere, "kalte-ordaina ez dago PFEZri lotuta, eskubide ordezkapena, ordea, bai". Langileei akordioaren berri emango zaiela gaineratu dute iturriek.

Navantiako lantokietan hasteko eskubidea duten 150 beharginetatik 36 hilabete hasieran hasi ziren lanean Ferrolen, Cadizen eta Madrilen.

Eskubideari diru truke uko egiteko asmoa duten langileen kopurua ez dute zehaztu sindikatuek.


Kobazuloen eguna izanen da igandean. Goio Uhalde, Ikaburuko lezearen arduradunarekin, solastu gara.


Barcenas espetxean mantentzea erabaki du Auzitegi Nazionalak

Espetxetik kanpo, Barcenasek ihes egin dezakeela, frogak ezkutatu edo suntsitu ditzakeela eta delitu gehiago egi ditzakeela iritzi dio Auzitegi Nazionalak.

Luis Barcenas PPko diruzain ohia espetxean mantentzea erabaki du gaur Auzitegi Nazionalak. Kartzelan jarraitzeko “baldintza guztiak” betetzen dituela adierazi du epaitegi horrek.

Espetxetik kanpo, Barcenasek ihes egin dezakeela, frogak ezkutatu edo suntsitu ditzakeela eta delitu gehiago egi ditzakeela iritzi dio Auzitegi Nazionalak.

Angela Murillo, Carmen Paloma Gonzalez Pastor eta Juan Francisco Martel auzitegiko epaileen arabera, Barcenasi egozten zaizkion arriskuak “larriak eta serioak” dira.

Horrez gain, auzia abiaratu zenetik, Barcenasek “gardentasunik gabe” jokatu zuela uste dute eta, horrenbestez, baldintzarik gabe espetxean mantentzea erabaki dute gaur goizean.


LKS-k Prospektiker enpresaren gehiengoa erosi du

Zehazki, akzioen % 52a erosi du LKS-k. Prospektiker sektoreko enpresa garrantzitsuenetako bat da Euskadin.

Prospektiker enpresaren gainontzeko kapitala, langileen esku geratu da. Erosketa honekin, LKS-k sektore publikoko eskaintza handitu nahi du.

LKS

LKS-k egoitza nagusia Arrasaten dauka. Iberiar Penintsulan ere hainbat egoitza ditu. Hala ere, munduan zehar ere baditu zenbait egoitza. Besteak beste, Frantzian edota Costa Rican. Egun 300 lagunek dihardute lanean LKS eta 30 milioi euroko fakturazioa du helburu.


Udal zerbitzuak esleitzeko jardunean segitzen du Udalak

Udal zerbitzuen adjudikazioa aztertzen segitzen dabil Udala. Horren ondorioz, besteak beste, kiroldegiak itxita segituko du oraingoz. Bestelako zerbitzuen artean, berriz, udal eraikinen eta kaleen garbiketa herriko enpresa bati esleitu dizkio Udalak.

Oporrak baino lehen esleitu nahi dituzte zerbitzu guztiak. Hala, alkateak esan digunez, zenbait zerbitzu esleituta dituzte. Adibidez, udaletxea, anbulatorioa, eskola eta kultura etxea garbitzeko lanak Aramaioko Garbiketak enpresari eman dizkiote. Bide batez, eta kaleen garbiketa zeini eman erabakitzen duten bitartean, enpresa bera arduratuko da lan hori egiteaz.

Udalarenak baino garestiagoak

Kale garbiketarekin batera, alkateak jakinarazi digu beste bi arlo ere bete barik daudela oraindik: lorezaintza eta uren biltegien mantenua. Alkateak esan digu dauden eskaintzak aztertzen dabilela Udala, tartean, herriko enpresekin ere berba egin dutela, baina azken horien eskaintzak Udalarenak baino dezente garestiagoak direla. Edozelan ere, oraindik ez dute erabakirik hartu.

Herriko eskaintzak aztertu guran

Bestalde, kaleen garbiketa, kiroldegiaren kudeaketa, kontagailuen irakurketa eta mezularitza zerbitzua esleitzeko moduan daudela gaineratu digu, baina erabaki barik dutela zeini esleitu lanok, herriko eskaintzak aztertu nahi dituztelako eta baita beste enpresa batzuenak ere. Edozelan ere, esaterako, kiroldegia itxita dago adjudikazio kontu horrekin hasi zirenetik, eta jakinarazi digute hala segituko duela zerbitzua adjudikatu arte.

Enterramendu zerbitzua

Enterramenduen zerbitzuaren gainean ere galdetu diogu alkateari, eta esan digu zerbitzua ez dutela oraindik esleitu, baina, herrian horren beharra izanez gero, arduratuko direla lan hori betetzeaz.

Herritarren kexuen gainean

Bukatzeko, esleipenen gai horrekin lotuta, zenbait herritar kexu dira herriko zerbitzuak herriko enpresek bete beharko lituzketela esanez, eta salatu dute Udalak kanpoko enpresa merkeagoak kontratatu gura dituela. Horren gainean, Mertxe Mondragonek adierazi digu behin eta berriro Udala badabilela ahalegina egiten herriko enpresak kontratatzeko, baina, haien eskaintzak Udalak egindakoak baino garestiagoak direla. Gaineratu digu zenbait kasutan Udalak bai merkatu dituela lanen prezioak, baina, beste batzuetan igo egin dituela, eta hala ere, herriko enpresa gutxi aurkeztu dela.


Herrira herri bilgunea martxan da Irunen

Gaur goizean aurkeztu dute Irunen Herrira herri bilgunea.

Preso politikoen eskubideen defentsa bere gain hartuta, Herrira herri bilgunea sortu dute Euskal Herrian, eta Irunen gaur goizean egin dute bilgunearen aurkezpena. “Garai berriak, lan egiteko modu berriak eta filosofia berriak, beti ere azken helburua garbi edukita, preso politikoen eskubideen defentsa eta gure herrira benetako bakea ekartzearen nahia”, dute helburu.


Irudimenaren loraldia izango da Udaberriko bertso saio berezia

Emanaldia larunbatean 22:30ean egingo dute. Sarrerak 5,50€-ko salneurria dute eta 10 sarrerako bonoak ere badira, 45€-tan.

Urtero bezala, hemen da Udaberriko saio berezia. Irudimenak hainbat kultur adierazpenetan hazitako lore sorta, hainbat artistek Manuel Lekuona kultur etxea kolorez betetzeko sortu dutena. Eskaintza larunbatean 22:30ean egingo dute.

Bizitasuna saioaren ardatz diren Ane Labaka, Maialen Lujanbio eta Andoni Egaña bertsolariek dakarte. Maddi Labakak jarritako gaiei erantzungo diote, uneko uzta bertaratuei eskainiz. Ohi bezala, tartekatzen joango dira, gainerako protagonistei oholtza utzita.

Idoia Garzes idazleak Xabier Lizardi saria irabazi duen kontakizunaren zati bat irakurriko du Bixente Beltran musikariak lagunduta. Doinu alaiak ekarriko ditu Semblante Andaluzek fandango bizkorrekin eta aldarrikapena Aitor Atxegak, Luis Eduardo Aute kantautorearen "Al alba" kantaren euskarazko bertsioa "Egunsentian" abestuko du.

Antzerkiak ere bere tartea izango du Kukuka antzerki eta dantza eskolako kideen, nahiz Ione Zabala, Bea Egizabal eta Intza Alkainen eskutik. Barrea eta gogoeta piztuko dituzte esketxek.

Horrez gain, horma irudia margotuko dute txalapartak lagunduta eta saioari amaiera emateko Nikola Iraolak biolina joko du.

Sarrera, 5,50 euro. 10 sarrerako bonoa, 45 euro.

Erosi sarrerak hemen.


Ahots gozoaren indarra

Izarok eta bere bandako kideek irailaren 23an emandako kontzertua, Bilboko Kafe Antzokian. Om diskoa aurkezteko birako lehenengoa.

Aspaldi ez zela hain urduri egon aitortu zien Izaro Andresek entzuleei, Kafe Antzokian emandako kontzertuan. Ez zen gutxiagorako, izan ere, Mallabiko abeslari gazteak lehenengo diskoa, Om, argitaratu berri du eta Bilboko ostiral gau hartan aurkeztu zuen zaleen aurrean. Hala ere, erronkari bikain heldu zion eta kontzertu ederra eskaini zuen, duen ahots indartsu eta era berean gozoaren erregistro guztiak erabilita.

Eskarmentu handiko hiru musikari izan zituen Izarok alboan: Iker Lauroba gitarran eta teklatuetan, Ane Bastida baxuan eta Oriol Flores baterian. Om plazaratu arte, mallabiarra bakarlari ibili izan da beti eta bere burua kantautoreen estilotik hurbil kokatzen du, horretarako gaitasuna badu eta. Baina hiru musikarien ekarpenak modu dotorean jantzi zuen emanaldia.

Ilunetan, musikaren laguntzarik gabe eta lasai ekin zion Izarok emanaldiari, Argia kantarekin. Pixkanaka, ahotsaren potentzia igotzen hasi zen eta lehenengo abestia amaitu orduko garbi geratu zen zertarako gauza den. Ahotsaren kolore guztiak landu zituen, pasio biziko kantaerarekin. KoiLarak ere, barru-barrutik irtendako indarrez biribildu zuen. Izaroren ahotsa aldi berean izan daiteke gozoa eta indartsua, iradokitzailea eta irmoa. Bakarlari handienen pare ibili eta gero, ingelesez abestu zuen beste abesti bat, pop-rock estilora gehiago lerratuta eta entzuleek gustura txalotu zuten.

Hiru hizkuntzatan abesten du Izarok eta, hala, espainolezko La vi-ren txanda izan zen gero. Berriro doinu motelagoak. Espainiako kantautoreen oihartzuna nabaria izan zen kontzertu osoan, erritmoetan zein hitzetan. Ondoren, gaueko nobedadeetako bat izan zen Zangalatraba, ordura arte ez baitzuen inoiz zuzenean jo. Izaroren izena musikaren munduan ezagun egin zuen Paradise ere ez zen falta izan errepertorioan. Bidaia batera gonbidatu zituen Izarok entzuleak. Istorio bakarraren parte balira legez harilkatu zituen abesti guztiak, kanten artean taldekideek errezitatu zituzten pasarte laburrei esker.

Kontzertu atsegina zen, entzuleak pozik baina hotz samar, eta diskoa argitaratzeko crowdfunding-ean lagundu diotenei bihotz formadun gozokiak ere banatu zizkien Izarok. Eta bat-batean, ia ezustean, gauak goia jo zuen, Tu escala de grises abestiaren interpretazio zirraragarriarekin. Kanariar Uharteetatik heldutako kantautorea bailitzan, demagun Rosana indarberritu bat, erritmo tropikalen menpe jarri zuen Kafe Antzokia. Ahots jostalari baina sendoz, eztanda egitear den sumendiaren pare agertu zen Izaro. Kanta amaitzeko, lau taldekideek jo zuten perkusioa, entzuleak zoroen pare txaloka eta oihuka jartzeraino.

Beharbada egia esan zuen Izarok eta urduri egon zen Bilbon, baina ahotsak, behinik behin, ez zion dardararik egin. Mallabiarrak ahots pribilegiatua duela ezin da ukatu, erakustaldia eman baitzuen Kafe Antzokian.


Kontzertua gaztetxean gaur, herri maputxearen alde

AGAKOk eta Askapenak elkarlanean, herri maputxearen aldeko kontzertua antolatu dute gaur gaztetxean (22:00). Guaka talde maputxeak eta The Torcido Monkey Dream talde mexikarrak joko dute eta antolatzaileek jakinarazi dutenez, sarrera doakoa izango da.


'Ongi etorri, udazkena' kanpaina abiatu du Gertuk

Kanpainan parte hartzen dutenek 50 euroko zortzi erosketa bonoen zozketan sartuko dira.

Gertu elkarteak gaurtik hasi eta urriaren 26ra bitartean 'Ongi etorri, udazkena' kanpaina jarri du martxan. Hala, elkarteko saltokietan erosketak egiten dituzten pertsonei zenbakidun boletoak emanko zaizkie, eta horiekin 50 euroko zortzi erosketa txekeen zozketan parte hartzeko aukera izango dute. Sarien zozketa ekintza bukatu eta hurrengo astean egingo da.

Visa txartela

Bestetik, Gerturen visa txartel berria egiteko edo zaharragatik ordezkatzeko epea urriaren 31a arte izango da. Txartelaren eskaera egiteko eskuorri bat bete beharko da eta elkarteko saltokietan edo Rural Kutxan utzi beharko da NAN fotokopiarekin batera. Elkarteko webaren bidez ere egin daiteke tramitea (www.zumaiagertuelkartea.eus). Txartel zaharra dutenek, eskuorria eta NAN fotokopiarekin batera, hori ere erakutsi beharko dute trukea egiteko.

Txartel berriaren ordezkapena edo eskaera berria egiten duten lehen 1.200 herritarrek 10 euroko opari txeke bat lortuko dute, eta azaroaren 30a arte izagno dute elkarteko saltokietan erabiltzeko.


Getariak ondo bideratua du KAE 1 ligako lidergoa, Zumaian irabazi eta gero

Getaria garaipenen bidera itzuli zen atzo Zumaian, KAE 1 ligako zortzigarren jardunaldian. Hirugarren bandera astindu zuen, eta, gainera, sendotu egin du nagusitasuna sailkapenean. Sei estropada geratzen dira lehiaketa hau amaitzeko, eta zortzi puntuko tartea ireki du Ondarroa bigarren sailkatuarekiko, eta hamasei ateratzen dizkio Zumaiari, hirugarrenari. Gauzak horrela, eta kontuan izanda aurreneko biak joango direla San Miguel ligara igotzeko kanporaketara, getariarrek ondo lotuta daukate sari nagusi hori, oker handirik ezean.

Hirugarren eta azkeneko txandan nagusitu zen liderra, Ondarroa, Deustu eta Zumaia atzean utziz. Sailkapenean, Isuntza sartu zen hirugarren lekuan, bigarren txandako garailea.

Gaur beste jardunaldi bat daukate KAE 1 ligakoek, Lekeition, 12:00etan.

Castro nagusi KAE 2 ligan

Zumaian bertan jokatu zuten KAE 2 ligako seigarren estropada, eta Castrok laugarren aldiz astindu zuen bandera sasoi honetan, San Pedro Bren aurretik eginez. Sailkapenean ere buruan da Castro. Gaur, Getxon ariko dira (14:00).


Zeledonen igoera, zuzenean, ETB1en eta eitb.eus-en

Gasteizko jaiei agur esango dien ekitaldia, zuzenean eskainiko du Euskal Telebistak, 00:40ean, Ilaski Serranoren eskutik.

Zeledonen igoera, Gasteizko jaiei agur esango dien ekitaldia, zuzenean eskainiko dute ETB1ek eta eitb.eus-ek, gaur gauean. Emanaldia 00:40ean hasiko da, eta Ilaski Serranok gidatuko du.

Arabako hiriburuak Andre Maria Zuriaren jaiak ospatu ditu sei egunez. ETB1ek eta eitb.eus-ek jaien hasiera zuzenean eman zuten asteartean, eta aurten, lehen aldiz, amaiera ekitaldia ere eskainiko dute.


Elkanoren uberan sartuta

Getarian bihar ekingo diete Elkanoren mundu biraren V. mendeurrena gogoratzeko ekitaldiei; Elkanoren Itsasoratzea kultur jaialdia antolatu dute bihartik irailaren 17ra. Hain zuzen ere, jaialdi hori izango da datozen hiru urteetarako prestatzen ari diren ekitaldietatik lehena. Haritz Alberdi Getariako alkatearen ustetan, “historia eta ondarea ezagutzeko aukera paregabea” izango da mendeurrena.

Jaialdiko ekitaldi nagusiak hurrengo asteburuan izango diren arren, hainbat ekintza antolatuko dituzte aurreko egunetarako ere: hitzaldiak, solasaldiak eta San Anton menditik astronomia behaketa bat, tartean. Ikuspegi historikoa eta zientifikoa uztartuko dituzte hitzaldietan. Filosofia, antropologia, astronomia, medikuntza edota gastronomian adituak direnekin solasaldiak egingo dituzte, mundu bira ikuspegi desberdinetatik aztertzeko asmoz. Astronomia behaketa, berriz, Aranzadiren bidez antolatuko dute. Izarrei begira nabigatzen zuten XVI. mendeko marinelek, eta nola egiten zuten ikasteko aukera izango da.

Juan Sebastian Elkano kide zuen espedizio hura 1519ko irailaren 20an itsasoratu zen Sanlucar de Barramedan (Cadiz, Espainia). Elkano hiru urte geroago itzuli zen Victoria ontzian, beste hamazazpi itsasgizonekin batera; hilabete batzuk geroago beste hamabi itsasgizon itzuli ziren Cabo Verdetik. 2022ra bitartean jarraipena izango duen egitasmo zabal baten lehen ekintza izango da Elkanoren Itsasoratzea jaialdia, Mundubiraren ubera lelopean egingo den ekitaldi sorta baten lehena.

1519ko itsas espedizio hura merkataritza helburuekin abiatu zutela ekarri du gogora Alberdik. “Helburu ekonomikoarekin hasi zenak, ordea, ondorio askoz ere handiagoak izan zituen; gizarte paradigma aldaketa ekarri zuen. Hiru urte geroago, hainbat egoerak baldintzatuta, inondik inora ere aurreikusita ez zegoen moduan amaitu zen espedizio komertzial hura, lehen mundu birarekin”. Elkanok parte hartu zuen espedizio hartan, baina ez zen izan hura posible egin zuen itsasgizon bakarra: “Fenomeno zabalago baten parte da Elkano. Kultura baten isla da mundu bira osatu izana; espedizioa ere kultura baten parte izan zen bere horretan: euskal nabigatzaileen kopurua, ontzien jatorria… Ez da kasualitatea. Horregatik diogu Elkano eta mundu bira herri baten, gure herriaren kulturaren adierazle direla, Getariakoarena eta Euskal Herrikoarena”. Itsasoa Getariaren osagaia dela esan du. “Gure herriaren garapenean eta kulturan eragin nabarmena izan duen gakoa”.

Dena dela, badira mendeurren ekitaldiokin kritiko diren herritarrak ere; mendeurrena “aitzakia” hartuta, historia “gaur egungo interes politiko eta ekonomikoen arabera” moldatu nahi dutela uste dutenak. Horiek sortu dute Elkanori Bira egitasmoa, “Elkanoren eta historia eurozentristaren hausnarketa bultzatzeko eta orain arte historiak isilarazitakoak lehen lerrora ekartzeko”. Gutxienez ehun norbanakok eta eragilek sinatu dute Elkanori Birak abiapuntu modura argitaratu duen manifestua.

Jarraitu irakurtzen Gipuzkoako Hitzaren webgunean.


Bergara Hiria futbol txapelketa gaur, eta Arrasate Hiria domekan

Liga Txapelketak gainean, ibarreko futbol taldeek entsegu modukoa egingo dute oraingo asteburuan jokatuko dituzten Bergara Hiria eta Arrasate Hiria futbol txapelketetan. Bergaran, gaur bertan jokatuko dute Antzuolak eta Ermuak txapelketa abian jarriko duen lehenengo norgehiagoka (18:00, Agorrosin).

Talde mahoneroa bihar, egubakoitza, estreinatuko da Soraluzeren kontra (18:00), eta gaurko eta biharko partiduetako irabazleek zapatuko finalean neurtuko dituzte indarrak, 18:00etan baita ere.

Arrasate Hiria, Mojategin

Domekan, berriz, Mondrak egingo ditu Arrasate Hiria txapelketan anfitrioi lanak. Urtero moduan, aurten ere Aloña eta Aretxabaleta dira talde gonbidatuak, eta 16:30ean hasita jokatuko dute hiruko torneoa. Kontuan hartu txapelketa Mojategin jokatuko dutela, Mondraren futbol zelai berrian –seguru batek baino gehiagok Atxabalperako bidea hartuko duela–. Futbol zaleek 6 euro ordaindu beharko dituzte (erretiratuek 3 euro, eta bazkideak doan). Eta, jakin baita ere, futbol zelairako sarrera Eroski ondoan dagoela, ez Musakolako kiroldegian.

Preferentea, datorren asteburuan

Irailaren 8an hasiko dute preferenteko txapelketa, eta lehenengo jardunaldi horretan, Josu Zubiaren mutilek bakarrik jokatuko dute etxean. Hala, Aloñak Ondarroako Aurrera taldearen bisita izango du. Aretxabaletari eta Mondrari dagokionez, Idiazabalen zelaian jokatuko du Mondrak, eta EHU Baskonia taldea izango du UDAK kontrario.


Funk Gaua, larunbatean Akerra Gaztetxean

Txokoaldeko Akerra Gaztetxekoek Funk Gaua antolatu dute, larunbat honetarako, ekainaren 9rako. 23:00etatik aurrera, Makulu Ken Lasarte-Oriako taldeak eta Makala disko-jartzaileak parte hartuko dutela berri eman dute antolatzaileek. “Gaua girotzen joateko lehenik Makulu Ken talde lasartearrak beraien cd berria aurkeztuko dute, funk eta musika beltza nahastuz sekulako doinu dantzagarriak! Ondoren, musikak jarraituko du Makala disko-jartzailearekin, gerriak mugitzeko parada egongo da bere musika alaiarekin”, adierazi dute Akerra Gaztetxetik.


Bihar eta etzi alboka doinua

Larunbat eta igande, Albokari Topaketa izango da Hernanin. Bihar, larunbata, 19:00etan Aire diskoa aurkeztuko du Ibon Koteron albokari haundiak Biterin eta igandean egun guztiko festa izango da, herrian barrena.


Postontzia: "Eskerrik asko Andoain"

ESKERRIK ASKO ANDOAIN!

Andoaingo AEKk eta korrika batzordeak milaka arrazoi ditu eskerrak emateko eta idatzi hau hortarakoxe da hain zuzen ere, korrikan modu batera edo bestera parte hartu duzuen guztioi eskerrak emateko.

Alde batetik, mila esker korrikako kilometroa erosi edo kilometro bat erosi ahal izateko laguntza eman duzuenoi:

Kilometroa hartu dutenak: Axeri dantza, Urki dantza taldea, Aiurri- Larramendi Bazkuna, Andoaingo gaztetxea, Berriako langileak, Andoaingo Ezker Abertzalea, Andoaingo emakumeak, Aita Manuel Larramendi Ikastolako irakasleak, Aita Manuel Larramendi Ikastolako batzordea, Aita Manuel Larramendi Ikastolako ikasleak, Ondarreta ikastetxea, Leitzaran ikastetxea, La Salle-Berrozpe ikastetxea, Pilota eskola eta Euskalduna futbol ekipoa, Andoaingo Udala, Andoaingo Udaleko langileak, Arrospe kaldereria.

Euskarari laguntza ekonomikoa eman dutenak: Peña Santa Kruz, Hogar del Extremeño, Irunberri kultur elkartea, Karrika elkartea, Andoaindarra elkartea, Agustin de Leitza elkartea, Txirrindulariak, Zikloturistak, Leizaran eskubaloi taldea, Euskalduna Mendigoizale taldea, Bideo eskola, AHTren aurkako asanblada.

Azkenik, eskerrak eman nahi dizkiegu “korrika lagun” txartela daramaten Andoaingo establezimenduei eurek ere euskarari eta Korrikari emandako laguntzagatik baita Andoainen korrika aurrera eraman ahal izateko urtarriletik hona korrika batzordetan parte hartu duten eragile ezberdinei eta norbanakoei eta azkenik, Andoaingo udaltzainei, egunean bertan jarri zituzten segurtasun neurriengatik.

Andoaingo korrika batzordea


Zozkatu ditu Maxixatxenek 'Mari Errauskin' antzezlanerako sarrerak

Zapatu arratsaldeko 'Mari Errauskin' antzezlana ikusteko lau sarrera zozkatu ditu Maxixatzenek bere bazkideen artean, Udalaren laguntzarekin. Hona hemen irabazleen izen-abizenak:

Honako bi bazkide hauek eskuratuko dituzte sarrerak: Leire Elorzak eta Ane Artetxek. Lehiaketan parte hartzeko erantzun zuzenak hauek ziren: Itxaso Quintana, Andrea Covadonga, Sara Barroeta, Jon Casamayor, Iñaki Maruri eta Ugaitz Alegria.

Irabazleek Baztartxoko leihatilan jaso beharko dituzte sarrerak antzezlanaren egunean. Emanaldia 18:00etan hasiko da.

Eskerrik asko zozketan parte hartu duzuen guztioi! Irabazleok, berriz, gozatu emanaldiarekin!

Egin zaitez Maxixatzeneko bazkide!

Maxixatzeneko bazkide egin zaitezke urtean 25 euro ordainduta. Horrekin, herriko euskarazko proiektua hauspotuko duzu. Eguneko informazioa izango duzu sarean eskuragarri, eta Maxixatzen aldizkaria jasoko duzu hilero. Era berean, Maxixatzenen zozketetan parte hartzeko aukera ere izango duzu. Maxixatzen da Azkoitiko euskarazko aldizkari bakarra, eta zu bezalako irakurleen babesa behar du aurrera egiteko.


Amorebieta futbol taldeko gazteak gailurrera heldu dira

Gazte mailan dagoen mailarik gorenera igo dira gaur: estatuko Ohorezko Mailara.

Gaur eguerdian Zornotzako Txolon futbol zelaian jokatutako partiduan 6-0 menderatu dute Loiola-Indautxu. Partiduko zati bakoitzean hiruna gol sartu dituzte. Zelaian ospatu dute igoera. Txolon lepo bete da Iraultza Etxebarriak entrenatutako taldearen lorpena bertatik bertara jarraitzeko. Ohorezko Maila sortu zenetik Amorebietako gazteen taldeak lehenengoz jokatuko du maila horretan. Aurretik, orain 27 urte, estatuko kategoriarik gorenera igo ziren, baina orduan mailen beste egitura bat zegoen.


Gabonetan aspertzeko aukerarik ez Maisuenean

Gabon hauetarako Olaztiko Gazte Asanbladak hainbat ekitaldi antolatu ditu. Gaur, gaueko 21:30ean, partxis txapelketaren final-erdiak. Bihar, urtezahar egunean, berriz, 20:00etan manifestazioa isila eta goizeko 01:00etan brindisa gaztetxean. Ondoren kotiloia egongo da.Astearterako Hegoak elkarteak eskainitako "Drogekin elkarbizitzen: Kontsumo arduratsua" hitzaldia, izanen da 18:30ean. Ostegunean, aldiz, afari antikonsumista. Gaztetxeak mahaiak, bankuak, edaria eta kafea jarriko du, janaria bakoitzaren kontu.


Isidoro Melero eta Ermita kaleetako lanak udazken hasierarako

Ermita eta Isidoro Melero kaleetako sareak, kanalizazioak eta zorua berritzeko lanen proiektua onartu du udalak. Iraila-lastaila aldera hasiko lirateke lanak eta zazpi hilabeteko iraupena izanen dute. Hurrengoak Amaia eta Bakea kaleak lirateke

Herenegun egindako bilkuran Altsasuko Udalak Isidoro Melero eta Ermita kaleetako sareak, zoladura eta zerbitzuen kanalizazio lanen proiektua onartu zen Geroa Bairen, PSNren eta UPNren aldeko botoekin eta EH Bilduren Eta Goazen Altsasuren abstentzioarekin. Lanek 829.858,7 euroko aurrekontua izanen dute. Dirutza horretatik 296.497,37 euro udalak jarriko du eta gainontzeko 533.361,33 euroak Nafarroako Gobernuak Tokiko Azpiegitura Planaren bitartez. Lanak irailean edo lastailean hasiko lirateke eta 7 hilabetez luzatuko lirateke. Hirigintza Batzordean Isidoro Meleroren berezitasunak aztertuko dituzte. Izan ere, zenbait bajera maila desberdinean daude. Ukitutako aldamenen iritzia ere kontuan izanen dute.

Kale horietako lanek irauten duten bitartean autobus geltokia Josefina Arregi adinduen egoitzaren ondora aldatuko litzateke. Udalak bidaiariendako aterpe bat jarriko luke. Lanak bukatuta daudenerako udalak aztertuko du autobus geltokira joateko garraio publikoak herrian egiten duen ibilbidearen egokitasuna.

Atabo enpresa publikoa

Javier Ollo Martinez alkateak azaldu duenez, Gazteria eta Kirol Batzordean Atabo Altsasu SL enpresa publikoaz eta kirol azpiegituren egungo kudeaketa ereduaren inguruko hausnarketa egin da. Ondorioz, udalak herenegun erabaki zuen kirol azpiegiturak azken hamarkadan bezala, Atabo Altsasu SL elkarte publikoak kudeatzen segituko duela. Udalak enpresari emandako agindua urte akaberan despeditu zen eta hari segida ematea erabaki zen. Baina horrekin batera, udalak hiru hilabeteko tartea eman dio bere buruari; helburua? Enpresari emandako aginduan eta enpresaren estatutuetan aldaketak egitea egokia ote den aztertzea da. Horren alde bozkatu zuten Geroa Baik eta PSNk, kontra EH Bilduk eta Goazen Altsasuk eta UPN abstenitu egin zen.

EH Bilduko Javier Paz Miñok azaldu zuen udalak kirol azpiegiturak zuzenean kudeatzearen alde daudela. "Posible dela uste dugu". Langileen subrogazioa lortu daitekeela eta kudeaketa zuzenarekin "eraginkortasunean eta gardentasunean" irabaziko litzatekeela gaineratu zuen.

Goazen Altsasuko Virginia Alonso Apariciok azaldu zuenez, "erabakiak hartzerakoan pisua duen bakarra arlo ekonomikoa izatearekin ez gaude ados". Atabo zuzentzen duen Geroa Baiko presidenteari "enpresarendako planteamendua, plana antolakuntza egiteko eskatzen ari gara eta ez dugu hori egitea lortu". Goazen Altsasutik gaztigatu zuten Atabok Udal Kirol Zerbitzuarekin "lotura eskasa" duela, nahiz eta "kontseilu guztiaren eskaeraren ondoren hori hobetu den". Enpresaren kontabilitatearekin ere kritiko azaldu zen Alonso: "70.000 euroko defizit teknikotik 40.000 euroko irabazi teorikora pasatzen gara. Joan den urte guztian ez zen ekonomiari buruzko informazioa emateko gai izan, otsailean egin duen arte". Enpresan lanaldi osoan kontratatutako langile batzuk gutxiago lan egiten dutela azaldu zuen ere.

Beste erabaki batzuk

Altsasuko Udalak onartu zuen Nafarroako Gobernuak kamineroen etxea berari uztea, han etxegabeendako aterpea egiteko. Udalak 20 urterako jasoko du eta bost urtero berrituko da lagatzea, 50 urte bete arte. Udalak ere eraikina egokitzeko lanak egiteko konpromisoa hartu zuen. Horretarako Nafarroako Gobernuaren 50.000 euroko diru-laguntza du udalak.

Bestetik, Geroa Baik eskatuta udalak aho batez arbuiatu zituen martxoaren 10ean EAJren egoitzan egindako pintaketak. PSNk esan zuen "koakzioak" onartezinak direla. EH Bilduk gogoratu zuen Xabier Rey presoaren heriotzaren kontura egin zela eta espetxe politikaren eraginagatik hil zela. Halakoak "gure diskurtso eta estrategiatik kanpo daude". Goazen Altsasu "edozein biolentziaren kontra" daudela azaldu zuen.

Bestalde, Altsasuko Udalak parte hartze aurrekontuen bidez 20.000 euro zertara bideratu erabaki behar du. Altsasuarrek ostiralera arte zuten proposamenak aurkezteko aukera eta 18 izan dira udaletxean jaso dituztenak. Udalaeko Parte Hartze Batzordeak orain horiek deialdira egokitzen diren aztertuko ditu eta egokien artean aukeratu beharko dute altsasuarrek, maiatzaren 16tik 30era.


Zuia Euskaraz 2018: jalgi bedi Bea-Murgiara

Urteroko hitzorduari ezin huts egin, eta larunbatean zuiar andana batu dira Zuia Euskaraz ospakizunaren egun handira. Euskara, Zuiako plazara! izan da aurtengo apustu nagusiena, eta, goiz batez, Bea-Murgia plaza udalerriko kultura taldeen lanaren erakusleiho bihurtu da.

Zuiako Euskaraldiaren hamaikakoa aurkezteko baliatu dute eguna, herri bakoitzeko ordezkari banarekin. Baten bat erne ibili da, eta herrien izenekin Euskaraldia hitzaren akrostikoa sor daitekeela konturatu da: bada, halaxe egin dute.

Arrats trumoitsua espero zen, eta Euskalmetek ere ez du hutsik egin. Hortaz, aurtengo herri bazkaria eta erromeria teilatupean egin dira. Iazko bazkalosteko tentsioa pittin bat baretu da aurtengoan, postre lehiaketarik ez baita izan: limoizkoak izan omen du, halere, arrakasta gehien.


Ur handitan sartzera doa

Partidaren bilakaera ikusita, puntu ona lortu du Realak Almerian; dena den, sasoi osoko gabeziak bistaratu ditu.Zulotik gertu amaituko du jardunaldia Realak

Golak. 1-0: Verzak (4. min.). 1-1: Agirretxek (26. min.). 2-1: Hemedek (40. min.). 2-2: Canalesek (48. min.). Epailea. Velasco Carballo. Txartel horiak: Almeriako Coronari, Thievyri, Maurori eta Fran Velezi; eta Realeko Rulliri, Ansotegiri, Yuriri, eta Granerori. Bestelakoak. 12.000 ikusle inguru Mediterranear Jokoetako estadioan.

Beste astebetez, ezkor jarraituko du Realak eta haren inguruak. Oso ezkor ere. Almerian atzo lortutako berdinketak ez baitu bestela egoteko arrazoirik ematen. Ohikoa bihurtu den gisan, partida txarra jokatu zuten txuri-urdinek. Negargarria ez, baina eskasa bai. Almeriak bi aldiz hartu zuen aurrea, eta Realak bitan suspertzeko gaia izan zuen. Ordea, irabazi beharreko lehia utzi zuen irabazi gabe, eta lehengo lepotik dute burua donostiarrek. Batetik, etxetik kanpo garaipenik lortu gabe jarraitzen dute, eta, bestetik, David Moyesen proiektua sinesgarritasuna galtzen ari da. Ondorioz, zulotik gertu dago Reala, eta denboraldia bukatu bitarte latz sufritu beharko du.

Partidaren hasiera bera ere sufrikario galanta izan zen atzo Moyesen taldearentzat, laugarren minutua betetzerako 1-0ekoa egin baitzuen Almeriak. Nola eta penaltiz, gainera. Pardok lehenbizi eta Zalduak ondoren akats larria egin zuten atzeko lerroan; bada, Rulliren ate aurrean bakar-bakarrik geratu zen Thievy, eta beste erremediorik gabe, atezain argentinarrak penaltia egin zion. Verzak ez zuen barkatu, eta aurreratu egin zuen etxeko taldea. Golaren ondorioz kolpea jaso zuen Realak, eta ondorengo minutuetan sufritzea egokitu zitzaion. Almeriak, dena den, ez zituen gol aukerak baliatu, eta gerora kontuak aldatu egin ziren.

Izan ere, minutuak igaro ahala, bere onera etortzen hasi zen Reala. Distirarik eta halako fantasiarik gabe, baina etxekoek atzera emandako pausoa ongi kudeatu zuten txuri-urdinek. Hala, 26. minutuan banakoa lortu zuen Agirretxek. Zelai erdiko marra baino aurreragotik Granerok falta atera, eta usurbildarrak buruz loratutako baloiak sarerako bidea hartu zuen. Julian atezaina ez zen fin aritu, besteak beste, zelaiaren egoera txarragatik, eta Realak opari dotorea jaso zuen. Berdinketa ez ezik, neurketa kontrolpean izatera igaro baitzen. Almeriak erraztasunak eman zizkion, eta arrisku sentsazioa sortu zuten donostiarrek.

Ordea, ongien zeudenean, zer eta 2-1ekoa lortu zuten espainiarrek, 40. minutuan. Canalesen baimenarekin, berriz ere Zalduak bigun jokatu zuen atzean, eta Thievyren jokaldi ona ederki baliatu zuen Hemedek. Hori gutxi ez, eta atsedenaldia baino lehen Zurutuzak zelaia utzi zuen min hartuta.

Canalesek, binakoa

Minduta geratu zena, baina, Moyes izan zen, bigarren zatian ikusi zenaren arabera aldageletan jokalariak esnarazi izango baitzituen. Hala, 48. minutuan Canalesek binakoa egin zuen, Castroren jokaldi bati amaiera bikaina emanda. Hortik aurrera denetik egin zuen Realak: aukerak sortu bai baina sufritu ere bai. Berdinketa ez zen aski izan.


Tologorrira ibilaldia antolatu du Matxinkortak iganderako

Ostiralera arte dago autobuserako tiketak erosteko aukera, Ekilore dendara bertaratuta edo matxinkorta@gmail.com helbide elektronikora mezu bat bidalita.

Tologorrira ibilaldia antolatu du Matxinkorta taldeak maiatzaren 20rako. 8:30ean abiatuko da autobusa Arrankudiagako plazatik eta 14:00etan itzuliko da. Antolatzaileek jakinarazi dute bi ibilbide egongo direla: Luzea -18 kilometrokoa- eta laburra -12,8 kilometrokoa-

Maiatzaren 18ra arte dago tiketak erosteko aukera Ekilore dendan edo matxinkorta@gmail.com helbide elektronikoan. Bazkide nagusiek 8 euro ordaindu beharko dituzte eta umeek 4. Ez-bazkideek, aldiz, 12 eta 6 euro ordaindu beharko dituzte, hurrenez hurren.


Buradonen ondokoa

Buradon eskualde baten antzinako izena da, Arabako Errioxako mendebaldean, Euskal Herriko leku estrategiko batean kokatua.

Arabako Lautada eta Erriberako Ebro bailararekin komunikatzen duen haitzarte baten sarreran, hain zuzen. Antso IV.a Gaztelakoak sortu zuen bertan Gatzaga Buradon hiribildua, 1264an, garrantzi geoestrategiko eta ekonomiko handia baitzuen.

Erregeak hirigutuna ema- teaz gain, harresia eraiki zuen, Nafarroa eta Gaztela arteko muga babesteko. Herriko harresiek zutik diraute ia osorik, 2011n egin zuten birgaitzeari esker; eta oraindik han daude sartzeko erabiltzen diren bi ate ederrak, Kale Nagusiaren mutur bietan, Goiko Hiribilduaren Portalea eta Beheko Hiribilduaren Portalea.

Harresiarekin batera, Sarmientotarren dorreak ere iraun du zutik; XIV. mendekoa da, herriaren babeserako eraiki zuten, eta egun hutsik dago barrutik. Jatorrizko dorre hori biltzen du Oñatiko Kondeen jauregi errenazentistak. XVI. mendean eraiki zuen Iñigo Belez de Gebara Gatzagako Buradongo jaunak eta ezkontzaz Oñatiko kondeak, harresiaren mendebaldean.

Eraikin historiko nagusiekin batera, kaleetan barrena hainbat etxe ikusgarri aurki daitezke, adreiluzko, pezozko edo egurrezko egiturak erabiliz egin zituztenak: Santa Anako ospitalea, esate baterako. Buradongo iturri gaziak aberastasuna ekarri zion herri osoari, eta etxeen eraikuntza ka- litatean antzeman daiteke hori.

Gatzagak X. mendetik ustiatzen zituzten bertako biztanleek, baina XIX. mendearen hasieran lanbidea abandonatu zuten, eta horrekin batera etorri zen herriaren garrantziaren gainbehera. Hala, 1974 urtean, udalerria izateari utzi zion Gatzaga Buradonek eta Bastidako kontzejua bihurtu zen. Iturri gazia herriaren ondoan dago, harresien azpian, eta kontserba enpresa batek erabiltze du gesala egiteko.

2003ko otsailaren 4an,Eusko Jaurlaritzak kultura ondasun izendatu zuen hirigune historikoa, monumentu multzo sailkapenarekin.

Fitxa:

Kuadrilla: Arabako Errioxa.

Udalerria: Bastida.

Biztanleak: 106 (Eustaten 2017ko datuen arabera).

Bitxikeria: Arabako Errioxako herri bakarra da Toloñoko mendilerroaren iparraldeko aldean kokatuta dagoena.


Apustu etxea Azpeitian "soberan" dagoela salatu dute herritarrek, haren inaugurazioan

Reta enpresak, atzo, asteartea, zabaldu zuen herrian polemika sortu duen apustu etxea. Balentina Agirre plazan ireki dute lokala, eta negozioaren inaugurazio ekitaldian protesta egin zuen hainbat herritarrek. Izan ere, 50 bat lagun sartu ziren apustu etxera Azpeitian halako lokalik ez dutela aldarrikatzera.

Apustu etxearen irekieraren harira, Elkar-ekin taldeak oharra plazaratu du, eta herritarrei dei egin die lokala "sozialki" bazter dezaten. "Erakundeen baimenarekin ireki dute negozioa, baina izan gaitezen herritarrak apustu etxea Azpeitian soberan dagoela adierazten dugunak", esan du. Taldearen arabera, joko aretoak "aurkakotasun handia" eragin du Azpeitian, baina, hala ere, Reta etxeko arduradunek "jendearen osasunaren gainetik dirua lehenetsi" dute. "Aurrera egin dute, baina ez gara gu izango orain atzera egingo dugunak", ohartarazi dute. Izan ere, taldeak aurreratu du presio soziala egiten jarraituko duela aurrerantzean ere, eta herritar guztiak gonbidatu dituzte antolatuko dituzten ekimenetara eta mobilizazioetara.

Azken hilabeteetan, zeresan handia eragin du Balentina Agirre plazan ireki berri duten apustu etxeak. Izan ere, hamaika mobilizazio egin dute herrian, negozioaren aurka presio soziala egiteko asmoz; besteak beste, apustu etxeen atzean dagoen negozioaren eta horiek eragiten duten ludopatiaren inguruan hitzaldiak egin dituzte azken hilabeteetan, eta negoziaoaren irekieraren atarian, silikonarekin itxita eta pintadaz josita agertu zen larunbat goizean gunea. Era berean, Elkar-ekin taldeak sinadura bilketa hasi zuen urrian, eta taldeak gogoratu du herritarrek datorren astera bitartean dutela sinatzeko aukera. Dagoeneko 1.000 sinadura baino gehiago lortu dituzte. Azpeitiko Gaztetxeak eta Azpeitiko Ernaik ere apustu etxeen kontrako jarrera hartu zuten hasieratik. Horregatik, bi eragileek Elkar-ekinek antolatutako ekimenak babestu dituzte, atzoko protesta kasu.

Azpeitiko Udalak, bestetik, joan den astean bere kezka agertu zuen apustu etxeak izan ditzakeen ondorioez, eta Eusko Jaurlaritzari oharra bidali zion, halako lokalek herrian eragin dezaketen "inpaktuaren" informazioa eta txostena eskatuz. Gainera, adierazi zuen bere esku dauden "baliabide guztiak" jarriko dituela, apustu etxearen "ondorio kaltegarriak" saihesteko.


Ez dago akordiorik Maidagan eta Urdulizko trenbide-pasaguneak lurperatzeko

Alvaro Amann Eusko Jaurlaritzako Garraio Saileko arduradunak Maidagan eta Urdulizko trenbide-pasaguneak lurperatzeko Bizkaiko Foru Aldundiarekin akordiorik itxi izana ezeztatu du. Durangoko trenbidea lurperatuko dela iragartzeko gaur goizean egindako ekitaldian sailburuak asteartean Jose Luis Bilbao Bizkaiko diputatu nagusiak esandakoa baztertu du.

Amannek elkarrizketak egon direla onartu badu ere "oraindik" ez dagoela "inolako akordiorik" zehaztu du. Era berean, Bilbaok adierazitakoa akordioa baino proposamena dela, eta proposamen gisa aztertu beharko dela Bizkaiko Garraio Partzuergoaren plangintzan sartzeko iritzi dio. Baita lan plangintza hori une honetan itxita dagoela ere.

Garraio sailbururen aburuz, Bizkaiko Garraio Partzuergoak hainbat lan osagarriri ekin behar izango lioke, batzuk berriak. Ildo berean, Foru Aldundiarekin hitz egin beharko dela eta balizko konponbideak aztertu beharko direla.

Akordiorik egongo den ez du esan Amannek

Akordioa ixteko aukerei buruz Amann ez da oso argia izan, gaia aztertu behar izango dela baieztatu baitu berriro kazetarien galderak erantzuteko garaian. Lan hauen aurrekontua eta plangintza metroko lan plangintzan zelan barneratzea da gakoa, sailburuaren aburuz. Are gehiago metroko lan plangintza "itxita" dagoenean. Plangintza itxi egin behar dela esan du Amannek, "egokia bada" lan hauekin. "Guk oso jarrera ona daukagu eta asmoa ixtea da".

Gaiaren inguruko berriak:

Zarraoak metroko lurperatze lanak Getxoko udalerri osora zabaltzea eskatu du (2005 Urt 12)

Maidagan eta Urdulizko trenbide-pasaguneak 2007an lurperatuko dituzte (2005 Urt 12)

Aldundiak Maidagan eta Urdulizen trenbidea lurperatuko duela iragarri du (2005 Urt 11)


Kirol ekitaldietan euskararen erabilpenari buruzko azterketa egingo da Getxon

Kirol ekitaldietan euskararen erabilpenari buruzko azterketa-diagnostikoa eta plan estrategikoa esleitzeko lehen urratsak ematen hasi da Getxoko Udala. Helburuak hiru izango dira. Lehenengoa Getxon antolatzen diren kirol ekitaldien diagnostiko soziolinguistikoa egitea da, hau da, kirol ekitaldi baten alorrean izaten den euskararen erabilpena zehaztea, esate baterako, kirolarien arteko harremanetan, entrenatzaileekikoetan, megafonian eta ekitaldiak iragartzeko paperetan. Bigarrena kirol ekitaldietan euskara bultzatzeko plangintza egitea izango da eta hirugarrena kirol elkarteei Udalak eskein diezaizkien laguntza moten proposamenak egitea. Enpresa batek egingo du aipatutako ikerketa eta plan estrategikoa 25.000 gehienezko zenbatekoan.

Ekimen hau gure udalerrian aurrera eramaten ari diren Euskararen erabilpenerako Normalizaziorako Plangintzaren barruko "GEHI-Getxo Euskalduntzeko Hitzarmena" programaren barruan kokatzen da. Honen bitartez herriko 21 gazte-elkarterekin euskararen erabilpena bultzatzeko hitzarmena sinatu zen eta orain kirol eta kultur elkartetara zabaldu nahi dute. "Kirol elkarteekin hasiko gara, kirola gazteen ohiko jarduera baita eta Euskal Autonomi Erkidegoan euskararen normalizazioa lortzeko egiten den planteamenduak gazteei ematen die lehentasuna, hauek baitira gizartearen talde euskaldunduena" adierazi du Iñaki Zarraoa alkateak.

Azterketaren faseak

Ikerketak elkarteak eta Udalak antolatutako kirol ekitaldiak ez ezik Getxon eta Fadurako Kirol ekitaldian dauden 55 elkartek antolatzen dituztenak ere hartuko ditu kontuan. Getxon beste elkarte batzuek antolatzen dituzten ekitaldiak ere aztertuko ditu. Bestalde, azterketak honako hamar fase hauek izango ditu: eremua zehaztea, zeharkako informazio iturrien ustiapena (Eusko Jaurlaritzarena, Foru Aldundiarena eta beste esperientzia batzuena...), egin beharreko lana zehaztea, lehen proiektuaren barne aurkezpena (Euskara Sailari, Fadurari, Kirol Sailari...), alorraren hizkuntz-diagnostikoa, kirol taldeekin proposamenak, helburuak eta hitzarmenak adostea, hitzarmenen jendearen aurretiko ekitaldia, emaitzak herritarrei ezagutzera ematea, jarraitzeko egitura prestatzea eta urtebeteko lanaren ebaluaketa.


Etorkizuna alda dezaketen teknologiak, 'Faktoria' saioan

Gainera, Jaurlaritzak taxien lizentzien eskumenen inguruko zer proposamen jaso duen jakingo dugu, Donostiako Untzi Museoko kanpaian inguruan arituko gara eta pintxopotea egingo dugu Pello Reparazekin.

Saioarekin hasteko, 07:00etan albistegia izango dugu, eta geroxeago, 08:00ak aldera, bigarren albistegia izango dugu. Bertan, Jaurlaritzak sustapen ministerioan taxien lizentzien eskumenen inguruko zer proposamen jaso duen landuko dugu, Eusko Jaurlaritzako Garraio Antolamenduko zuzendaria den Jabire Bijuesca gonidatuarekin.

08:30ean, solasaldia izango dugu Maite Zabalza eta Iñigo Cabiecesekin batera.

09:00etan, etorkizuna alda dezaketen teknologien inguruan arituko gara Joseba Lakaren eskutik.

09:30ean, Donostiako Untzi Museoko kanpaian inguruan mintzatuko gara Ana Iza komunikazio-arduradunarekin batera. Segidan, Garikoitz Etxebeste fisioterapeutak bizikleta neurrira ez eramateak ekar ditzakeen lesioen inguruko hainbat aholku emango dizkigu. Gainera, "blai" aurrerapena ere izango dugu, Maddi Castrorekin batera.

10:00etan, zaratategia izango dugu Ana Goitiaren eskutik. Baita musika hamabostaldia ere Oihana Mugerzarekin.

10:30ean, EHUko udako ikastaroez mintzatuko gara Ekaitz Herrera eta Maitane Subijanarekin batera.

11:00etan, pintxopotea izango dugu Pello Reparaz abeslariarekin.

Azkenik, betiko moduan, lehiaketaren eta bermutaren tartea izango da.

07:00etatik 12:00etara izango da martxan 'Faktoria' saioa. Ez galdu!


Urduñan izango da, 20:00etan, 'Historias a Bocados' saioa

Ander Gonzalezek herriko bizilagunekin hitz egingo du bertako sukaldaritzaren iguruan.

'Historias a Bocados' saioa Urduñara hurbilduko da gaur. Garai batean Bizkaiko Erdi Aroko hiri bakarra izan zen Urduña, eta, egun, monumentu-multzo historikoa da. Bertan, Ander Gonzalezek herriko bizilagunekin hitz egingo du bertako sukaldaritzaren inguruan.

Jose Luis Tano, Jon Solaun eta Pedro Urruelaren kontuak entzungo ditu hasteko Ander Gonzalezek. Euskal Herriko sukalde lehiaketetan maiz parte hartzen duen talde hau lehen postuetan gelditzen da beti Bilbon izaten den txapelketan.

Makilak egiten aritzen den Javi Irabienekin ere kontu kontari ibiko da Gonzalez. Zur zati bat hartu eta makila ikusgarri bilakatzen duen Irabienekin solasean eta paseatzen ibiliko da.

Urduñan urtero habia egitera etortzen diren zikoinen historian ere erreparatuko dute igandeko saioan. Jose Maria Terrajas Torri-k duela 30 urte habi horiek egiten lagundu zuen.

Beste bisita batzuen artean, Ander Gonzalez oilo erruleak dituzten baserri batera joango da, Ainhoa Alavarekin egoteko.

'Historias a Bocados' 20:00etan dago ikusgai, eitb.eus-en eta ETB2n.


Euskara indartzen jarraitzeko deia eginda agurtu dute Euskaraldia

Euskararen Eguna da gaur, abenduak 3, baita Euskaraldiaren azken eguna ere. Euskarak elkartuta, dozenaka herritar bertaratu da Sanagustin kulturgunera, Euskaraldiaren itxiera ekitaldira. Hasteko, egitasmoak iraun duen 11 egunetako esperientziak kontatu dituzte lau herritarrek. Balorazio positiboa egin dute denek, eta ariketa sozialak euskararen erabileran eragina izan duela adierazi dute. Horren ostean, Euskaraldiak herrian utzi dituen datuak errepasatu dituzte.

Euskaraldiaren Azpeitiko batzordeko kide Eneritz Albizuk eman du herriko datuen berri, eta gogoratu du Azpeitian duela 11 hilabete hasi zela Euskaraldia, orduan hasi baitziren egitasmoa prestatzen. Orduz geroztik, denetarik egin dute: hitzaldiak, jaialdiak, girotze saioak... Horiek guztiek beren fruitua eman dutela esan du Albizuk, adin guztietako herritar ugarik parte hartu baitute Euskaraldian. Hain zuzen, Azpeitiko 2.814 lagunek eman zuten izena egitasmoan. Horren harira, herriko ikastetxeetan egindako lana nabarmendu nahi izan du Albizuk, eta eskerrak eman dizkie heziguneetan Euskaraldia sustatzen aritu diren kideei. Euskara sustatzeko ariketa soziala babestu duten herriko eragileen eta hainbat sektoretako langileen argazkiak ere ikusi dituzte gaurko ekitaldian. Haiei ere eskerrak eman dizkie Albizuk, Azpeitiko Euskaraldiaren batzordearen izenean. Udalarentzat ere izan dira esker hitzak. Izan ere, Udalak Euskaraldiari babes eta laguntza guztia agertu diola nabarmendu du Albizuk.

Itxiera ekitaldia amaitzeko, Maddalen Arzallusek idatzitako eta Azpeitiko Euskaraldiaren batzordeak "bete betean" babestutako adierazpen nazionala irakurri dute Ihintza Elustondok, Aintzane Garmendiak eta Montse Carmonak. Imanol Lazkanoren bertso pare batek itxi du ekitaldia, eta euskaraz bizitzeko eta euskara indartzen jarraitzeko konpromisoa hartu dute kulturgunera bertaratutako lagunek.

Hona hemen Euskaraldiaren agurreko adierazpena, osorik:

"Hamaika egun, hamaika gogoeta:

1. Ahobizi eta Belarriprestok elkarren beharra izan dugu ahalduntze kolektiborako ariketa hau aurrera atera ahal izateko. Elkarrekin saiatu gara gure eguneroko inertzia linguistikoak astintzen, eta modu kontzientean egin dugu

gainera. Euskaraz gehiago hitz egiteaz gain, gure hizkuntza-erabilerari buruz hausnartu eta eztabaidatu dugu.

2. Inon idatzita jasotzen ez den arau soziala aldatzen aritu gara: nahikoa da gure ondokoak euskaraz ulertzea gu hari euskaraz zuzentzeko.

3. Talde handi batean euskaldunak eta erdal hiztunak nahasian daudenean, euskaraz egitea ez da inor bazterrean uztea, alderantziz: euskaraz hitz eginda gure kulturaren eta hizkuntzaren ateak zabaltzen dizkiegu; eta, bestela, itxi.

4. Euskaraldian ez dugu ahobizi eta belarriprestok bakarrik parte hartu. Baina ez dezagun ahaztu ahobizi eta belarriprest izan ez direnak gehiengoa direla. Hala ere, txapadunen kopuruak pixkanaka-pixkanaka gora egin duenez gero, pentsa dezagun geroz eta gehiagok zabalduko dituztela bost zentzumenak.

5. Gure herriko dendaria euskalduna da. Euskaraldia hasi arte, egunero-egunero erdaraz egiten nituen erosketak, erdalduna zelakoan. Baina horrek bezainbesteko mina eman dit hark ere nitaz gauza bera pentsatzen zuela

ohartzeak.

6. Botere-harremanek lotura zuzena dute gure hizkuntza-erabileran. Hamaika egunotan nire lankideak euskaraz agurtzen saiatu arren, ez naiz ausartu nagusia bere konfort egoera linguistikotik ateratzen. Euskarak goitik behera eta behetik gora balio ez duen artean, ez die beste hizkuntzei aurpegiz aurpegi begiratuko.

7. Bakoitzak norbere hizkuntzan bizitzeko eskubidea duen heinean, euskaldunak euskaraz bizitzea ez da gutizia hutsa, ez eta desioa ere. Euskaldunak euskaraz bizitzea euskaldunen eskubidea da. Noiz jarriko da benetan praktikan eskubide sinboliko hori?

8. Euskaldun denok erdaraz ere badakigun modu berberean jakin beharko

lukete erdaldun denek euskaraz ere. Pentsa zer desberdina litzatekeen gure

lurra herritar guztiak elebidun bizi izango bagina...

9. Beste behin ere, herritarrek saretzen jakin dugu. Herritik sortutako ekimen

batek batu gaitu, eta herritarrek eta erakundeek elkartuta ditugun indarra eta

potentzialtasuna agerian geratu dira. Klika egin dugu.

10. Euskaraldian herritarrok emandako urratsek babes-neurriak behar dituzte

eta, gainera, entitate publiko zein pribatuei dagokie neurri horiek hartzea.

Instituzioen erantzukizuna da epe luze eta laburrean euskararen jakintza

orokorra bermatzea; baina, horretarako, lehentasuna eman beharko zaie

hizkuntza-politikei.

11. Elkarlanean egon da Euskaraldiaren lorpenen sekretua. Goi-kargudun, Herri-plataforma, kooperatiba handi zein enpresa txiki eta bolondres gisa ahal guztiz lan egin duten norbanako bakoitzari zor zaio bere ahalegina. Ikas dezagun, etorkizun baterako ere, aurrera egingo badugu, guztion beharra izango dugula.

Post Data :

12. Arnas luzeko bidea da hau eta bakoitzaren abiapuntutik aurrerapausoak

ematen eta inertziak astintzen jarraitzea da helburua. Ez ahaztu Euskaraldiko

egunik garrantzitsuena Hamabigarrena dela".


Andoainen kutsatu bat gehiago zenbatu da

Euskadin 352 positibo berri baieztatu dira atzo arratsaldeko zortzirak arte. Guztira, 14.132 pertsona dira kutsatutakoak. Horietatik, 769 ospitaleratuta daude.

Atzo, 19 heriotza gehiago zenbatu ziren eta, hortaz, COVID-19aren ondorioz hildakoak 1.212 dira Euskadin. Hala, ospitaleen egoerak hobera egiten jarraitzen du nabarmen, atzo 32 pertsona gutxiago ingresatuta.

Azkenik, 4.968 PCR proba eta 4.441 test azkar egin ziren, inoizko kopururik handiena eta, beste behin ere, egindako proben portzentaia oso baxua izan zen, % 7, hain zuzen ere. Honez gero, 78.896 proba diagnostiko egin ditu Osasun Sailak.

Datuak eta grafikoak ikusgai, albistean.

Andoain: 39 | Villabona: 27 | Urnieta: 11.

Zizurkil: 6 | Asteasu: 4 | Aduna: 2.

Lurraldeka:

ARABAN kutsatuak 3.551 dira, eta horietatik 146 ospitaleratuta daude.

BIZKAIAN, kutsatutako pertsonak 8.025 dira, eta horietatik 448 ospitaleratuta daude.

GIPUZKOAN, positiboak 2.556 dira eta horietatik 175 ospitaleratuta daude.


Etorkizuneko Zubieta diseinatzeko azken batzarra gaur 18:30etan Kaxkapen

Parte hartze prozesuak martxan jartzen ari da Donostiako Udala auzo ezberdinetan. Zubietako zati bat ere Donostiakoa izanik baita Zubietan ere. Baina bertan prozesu propioa abiatzea erabaki dute. Etorkizuneko herria diseinatu nahi dute. Diagnosia osatuko dute, norbanakoen eta kolektiboaren asebetetze faktoreekin etorkizuneko Zubieta irudikatu; etorkizuneko agertokiak mahaigaineratu eta dakartzaten mehatxuak eta aukerak ikusi nahi dituzte; eta gaurtik aurrerako estrategiak eta lan ildoak zirriborratu. Asteotan batzarrak egiten ari dira Kaxkapen herritarrekin. Azkena, asteazken honetarako, martxoaren 22rako, iragarri dute 18:30etan Kaxkapen. "Diagnostikoa osatzeko aukera izango da, eta gure ametsetako Zubieta hori irudikatzeko bide-orria diseinatuko da", iragarri dute Zubieta Lantzen taldetik.


Bizkaiko herriarteko txapela irabazi du Markina-Xemeingo Esku Pilota Taldeak

Lemoari 3 eta 0 irabazita Bizkaiko Herriarteko txapelduna da Markina-Xemeingo Esku Pilota Taldea. Kadeteen mailan Lemoa nagusituko zela uste bazen ere, partida bikaina jokatu zuten Agirreamalloak eta Ibarlozak eta garaipena bere egin zuten tantu dotore bategaz.

Markina-Xemeingo Esku Pilota Taldeko pilotariak eta entrenatzailea Herriarteko Txapelketako txapelak jantzita. Argazkia: Markina-Xemeingo Esku Pilota Taldea

Hasieratik aurrean jarri ziren Markina-Xemeingo pilotariak eta 20 eta 13ko aldea ere atera zuten. Baina, Lemoako pilotariak ez zeuden partida bertan behera uzteko prest eta amaierara arte borrokatu zuten 21 berdintzera ailegatzera arte. Hala ere, aztelariak ia-ia bostgarren koadrotik dejadaz egindako sakeak eman zien garaipena Markina-Xemeingoei.

Gazteak erraz ibili ziren. Partida oso ona jokatu zuten Urizarrek eta Arrizabalagak, eta 22 eta 12 irabazi zuten Markina-Xemeingoen txapela ziurtatuz.

Azken partida, beraz, ez zen erabakiorra izan; ezer ez zegoen jokoan, hori dela eta, aurreko biak baino intentsidade gutxiagokoa izan zen. Hala ere Pujanak eta Kastillok 22 eta 18 irabazi zuten.

Bizkaiko herriartekoa irabazita, “pozik” daude Markina-Xemeingo Esku Pilota Taldekoak. “Taldeka jokatzen den txapelketa garrantzitsuenetakoa da eta berezia izaten da”, azaldu du Peio Urionabarrenetxea taldeko entrenatzaileak. Txapela eskuan, orain, Euskal Herrikoa jokatuko dute. Finalaurreko bat etxean eta beste bat kanpoan jokatuko dute Nafarroako, Arabako edo Gipuzkoako taldearen kontra. Zozketaz erabakiko da zein izango duten aurkaria. “Nafarroako eta Gipuzkoako irabazleak asteburu honetan erabakiko dira eta uztailaren 6an egingo da zozketa”, zehaztu du Urionabarrenetxeak.

Arabari dagokionez, Gasteizko taldeak irabazi du bertako herriartekoa.

Berria txapelketa

Herriartekoan garaipena lortu bazuten ere, ez zen berdina gertatu Berria Txapelketan. Usurbil zen faborito eta aurreikuspenak bete egin dira. Horrela, kadeteetan galdu egin zuen Markina-Xemeingo bikoteak, gazte mailan irabazi eta nagusietan galdu. Kadete eta gazteetan partida motzak jokatu zituzten eta errez gainditu zituzten aurkeariak talde biek, nagusietan, ostera, partida gogorragaoa egon zen, eta Markina-Xemeingo taldeko pilotariak partido ona jokatu zuten arren, gehiago izan zen Usurbil.


Izena eman daiteke Global Training programan

Atzerrian praktikak egiteko 60 beka dira, eta uztailaren 14a arte eman daiteke izena.

Beka deialdi hau Garapen Agentzien Euskal Elkarteak eta Donostiako Sustapenak egin dute, Eusko Jaurlaritzaren lankidetzarekin.

Bekak unibertsitate-titulazioa eta goi-mailako lanbide heziketa dituzten gazteentzat dira, eta, programa horri esker, gazteei aukera emango zaie praktika ordainduak egiteko atzerriko enpresa eta erakundeetan, haien profil akademiko eta profesionalarekin lotutako jarduera eta proiektuetan, gutxienez 6 hilabetez.

Bekaren zenbatekoa 1.358 eurokoa da, eta bekaldiaren hasiera irailetik aurrera izango da, baina, edonola ere, 2017ko urtea amaitu aurretik joan beharko da.

Informazio gehiago hemen.


Rodezno kondea eta Imaz militar kolpistak, Iruñeko izendegitik at

Serapio Espartza eta Julian Arteaga arkitektoak omenduko dira izen frankistak zeuden lekuetan.

Joseba Asiron Iruñeko alkateak eman du izen aldaketaren berri, udal gobernuaren 100 eguneko lana baloratzeko agerraldian. Aspaldi egindako eskaria da. Plaza horrek memoria historikoaren legea urratzen duela salatu dute behin eta berriz hainbat elkartek eta orain arte Iruñean oposizio izan diren alderdiek. Gobernu aldaketak ahalbidetu du izena aldatzea, udal gobernuaren eskumena baita hori egitea. Tomas Dominguez Arevalo frankismo garaiko justizia ministro izandakoaren omenez paratu zioten Rodezno kondearen plaza izena. Orain, Iruñeko Bigarren Zabalgunea diseinatu zuen gizonaren izena eramanen du: Serapio Esparza. Nafar Buru Batzarreko kidea ere izan zen Esparza.

Ez da aldaketa bakarra izanen. Imaz anaien kalearen izena ere aldatuko dute, eta Julio Arteaga izanen da aurrerantzean. Arteaga arkitektoa zen, eta Lehenengo Zabalgunea diseinatu zuen. Gainera, orain arteko Rodezno kondearen plazako kultur guneari izena aldatuko diotela aurreratu dute, eta Maravillas Lamberto ere omenduko dute Lezkairu auzoan gune bat hari eskainiz.

Memoriarik gabe, orain arte

Polemikak inguratu izan du erorien monumentua dagoen plazaren izenak. Udalbatzak askotan eskatu du izen aldaketa, baina UPNk ez du halakorik egin nahi izan. Yolanda Barcina alkate zela, amarru bat ere egin zuen legea betetzeko: Rodezno kondearen plazaren izena mantendu zuen, baina Dominguez Arevaloren izena ezabatu, eta plaza tituluari eskaini zion. Gainera, bizilagunen hobebeharrez egin zutela azaldu zuten UPNko kideek. Memoria historikoaren alde lanean diharduten elkarteek luzez egindako aldarrikapena, azkenean, bete eginen da aldaketari esker.

Altxamendu frankistako kudeatzaile izan zen Dominguez Arevalo, eta, horregatik, Francisco Francoren diktaduraren lehenbiziko gobernuko kide izan zen. Hain zuzen ere, justiziaren ardura hartu zuen. Haren eskuek 50.000 heriotza zigor sinatu zituzten. Gainera, Nafarroako Diputazioko lehendakariordea izan zen 1940tik 1949ra.

Serapio Esparza

Zabalguneaz gain, beste hainbat lan egin zituen Esparzak (Iruñea, 1880-1968); orain haren izena izango duen plazako eraikin ugari, Vazquez de Mella eskola publikoa, San Inazio basilika eta Amaiur herriko oroitarria, besteak beste. 1915an hasi zen udal arkitekto gisa Esparza, Arteagak erretiroa hartu ostean.


Debagoieneko Kaleratzeak Stop, hipoteketako "neurriz kanpoko" klausulen aurka borrokan

Debagoieneko Stop Kaleratzeak taldeak HMEI (IRPH, espainolez) klausularen aurkako borrokan segitzen du. Prentsa ohar bidez jakinarazi dutenez, Europako Parlamentuan gaur, hilak 18, eztabaidatzen ari dira HMEI indizea desagerraraztea; irailean Maite Ortiz eta Jose Maria Erauskin abokatuek Bruselan eman zuten indize horrek eragiten dituen ondorioen berri. Besteak beste, "arbitrarioa" eta "kriminala" da, abokatu horien arabera, HMEI deritzon indizea.

Prentsa oharrean aditzera eman dutenez, hipoteka kontratuetan ematen diren "gehiegikeria" guztien aurka egingo dute: "Zero tolerantzia lukurreria sortzen duten interes indize guztiekin", adierazi dute, besteak beste.


Ordu laurden batean aparkatzea dohainik Getxon

Astearte honetan, hilak 16, Araututako Aparkamenduaren Zerbitzuaren (OTA-TAO izenez ezagutzen dena) Zerga-Ordenantzaren aldaketa indarrean sartuko da eta ondorioz, bihartik aurrera, 15 minutu baino iraupen laburragoko aparkaldiak doakoak izango dira, behar den tiketa atera ondoren. Getxoko Udalak azaldu duenez, makinan matrikula-zenbakia sartu eta egiaztatu ondoren, gidariek ordu laurden izango dute doanik aparkatzeko. "Tarte horretan egonda, behar den denbora areagotu ahal izango da, baina 15 minutu igarotzen badira aparkatzeko epea luzatu gabe, toki horretan berriro aparkatu ahal izateko ordu bat itxaron beharko da edo gunez aldatu", zehaztu dutenez. 15 minutu baino egotaldi luzeagoetarako indarrean dauden tarifak mantenduko dira, hau da, 30 minutura arte 0,25 euro; ordu bat 0,65 euro; ordu bat eta erdi 1,25 euro eta lau ordu eta erdi 5,85 euro, batzuk aipatze arren.

Udal iturriek gogoratu dutenez, aparkatzea baimentzeko txartelaren urteko egoiliarrentzako kuota 48,15 eurokoa da. Egoiliarrek egiaztatzen dituzten aldakengatik, ibilgailua aldatzeagatik edo beste arrazoi batzuengatik txartelaren aldaketagatik 4,50 euro ordaindu beharko dira.


Gaur goizean etxe kaleratze bat gelditzera deitu du Hipotekak Kaltetutakoen Plataformak

Iruñeko Lezkairu kaleko 21 atariko etxebizitzan, bikote bat eta haren lau seme-alaba adingabeak bizi dira.

Hipotekak Kaltetutakoen Plataformak (PAH) zabalduriko informazioaren arabera, Yolan, Juan eta haien lau seme-alabak subentzionaturiko alokairu publikoko etxebizitza batean bizi dira. Etxebizitza hori Errotabidea promotorak kudeatzen du. Eta hark bultzatu behar du hustea. PAHk bitartekaritza lana egin du familiaren eta Errotabidearen artean. Hilabetez hustea atzeratzea adostu zuten. Baina epea igarota, Errotabideak eta Nafarroako Gobernuak ez diote inolako konponbiderik eskaini bikoteari, betiere PAHk emandako informazioaren arabera. Gauzak horrela, husteari aurre egitera deitu du PAHk. Elkarretaratzea 8.30ean hasi dute, etxebizitzaren parean.


Autodefentsa feministari buruzko topaketa antolatu du Laia eskolak

Datorren larunbatean izango da jardunaldia Laudioko kasinoan. Aiaraldeko esperientziak eta Maitena Monroyren hitzaldia egongo dira, besteak beste.

"Autodefentsa Feminista I. Topaketa" izena jarri diote ekimenari. Aiarako Kuadrillak sustatu du jardunaldia, eta maiatzaren 11n ospatuko da. Laudion izango da hitzordua, 10:00etatik 14:00ak arte. Gonbidatuen artean Maitena Monroy dago, eskualdean zein hemendik kanpo autodefentsa feministari buruzko tailer eta hitzaldi ugari eskaini dituen aditua.

Alabaina, ez da izango partaide bakarra, eskualdeko esperientziei ere tartea egingo baitiete solasaldi formatuan. Entzuteko ez ezik, eztabaidatzeko aukera ere egongo da, 12:30ean gogoetarako taldeak sortuko baitituzte.

Miren Urresti Aiarako Berdintasun teknikariak adierazi duenez, itzulpengintza zerbitzua eskainiko dute jardueretan. Informazio gehiago eskuratzeko cayala.miren@ayto.araba.eus helbidera mezua bidali liteke, edota 686587889 telefonora deitu.


Aita Santu berria jesuita, baina Loiolan izandakoa?

Jesulagunen Loiolako Probintziako buru Juanjo Etxeberriak adierazi duenez, "poztasunez eta itxaropenez" hartu dute Aita Santu berriaren izendapena. Etxeberriak esan du Jorge Mario Bergoglio Loiolan izandakoa dela frogatzen duen "daturik ez" dagoela.

San Petriko tximiniatik 19:07an atera zen atzo, asteazkena, ke zuria. Jorge Mario Bergoglio, Francisco, 76 urteko Aita Santu berria izendatu zutenean, hain zuzen. Jesusen Lagundiko aurreneko Aita Santua da argentinarra, eta "Loiolan izandakoa dela frogatzen duen daturik ez dagoela" jakinarazi dio Uztarria.com-i Jesulagunen Loiolako Probintziako buru Juanjo Etxeberriak (Jesusen Lagundia 91 probintziatan banatuta dago eta horietako bat Loiolakoa da): "Loiolan izan bazen duela berrogehi urte edo izango zen, eta momentuz ez dugu ez datu eta ez argazkirik".

Aita Santua Loiolara etortzea "gustatuko" litzaioke Juanjo Etxeberriari: "Loiola oso garrantzitsua da guretzat eta baita Aita Santuarentzat ere. Etortzea nahi balu, guk ahal ditugun bide guztiak jarriko ditugu etor dadin. Baina, ikusi egin behar...".

"Jesuita izan ala ez, ez da hain garrantzitsua, Aita Santua da-eta guretzat", gaineratu du Jesulagunen Loiolako Probintzia buruak. Aita Santu berriaren izendapenak erreakzio ugari eragin ditu, eta Loiolako Santutegikoek adierazi dutenez, hedabide eta jende ugari bertaratu da Loiolara, gaur. Etxeberriak "poztasunez eta itxaropez, eta Aita Santuarekiko leialtasunez" hartu dutela berria adierazi du.

Espainiako Jesusen Lagundiak ere "leialtasunez eta itxaropenez" jaso du Frantziskoren izendapena, eta Espainiako Jesusen Lagundiaren hitzekin bat egiten dutela esan du Etxeberriak. Hemen, adierazpenak.


Antxoko Auzo Elkartea: “Zure kakak denok ikusten ditugu”

Antxoko Auzo Elkarteak kontzientziazio kanpaina abiatu du azken aldian barrutiko hainbat puntutan atzeman diren zabor pilaketen kausaz. Hilabeteak daramatza taldeak Facebooken bitartez egoera salatuz, zakar pilaketen hainbat eta hainbat argazki zabaldu dituelarik #AntxoTxukun lemapean.

Badirudi azken aldian, establezimenduen itxiera dela medio, arazoa areagotu egin dela, inoiz baino zabor pilaketa gehiago baitaude Ibaiondo frontoian, besteak beste. Auzo elkarteak gogora ekarri du Pasaiako Udalaren betebeharra herria garbitzea bada ere, bizilagunena dela ez zikintzea.

Pasa den asteburuan herriko zumardian hainbat kartel zintzilikatu dituzte, egoera salatzeko: “Zaborra lurrera botatzen baduzu, itsasoak, basoak eta ibaiak hiltzen ari zara”, “Zure herria zaindu zure etxea baino gehiago, zure kakak denok ikusten ditugu eta”, “Lurrera botatzen duzun zaborrak ez du hitz egiten, baina zutaz asko dio”, bezalako mezuak jaso dituzte.


Saskibaloiko Emakumezkoen Ligako partida, bihar

BEASAIN // Espainiako Emakumezkoen Ligako Lehen Mailako lagun arteko partida jokatuko dute bihar, 19:00etan, Antzizar kiroldegian; Donostiako IDK Donostia Basket, Errioxako Campus Promete taldearen aurka lehiatuko da. Sarrera dohainik da. Arri BKLekoek saskibaloiaz gozatzera gonbidatu nahi dituzte beasaindarrak.


Beste film batzuk

'Here Comes the Boom'Zuzendaria: Frank Coraci. Aktoreak: Kevin James, Salma Hayek, Henry Winkler, Melissa Peterman, Alexandra East, Reggie Lee, Joe Rogan. Herrialdea: AEB. Urtea: 2012. Iraupena: 105 minutu.

Orain arte aparteko oihartzunik izan ez duten hainbat komedia zuzendu ditu Frank Coracik, eta bere azken pelikula honekin bide beretik segitu nahi duela ematen du. Protagonista ikastetxe bateko biologia irakaslea da, eta musikazalea ere bai. Eskolako musika programa arriskuan dago, curriculumetik kendu nahi dute, eta hori salbatzeko moduren bat aurkitu behar dute. Xede horrekin, biologia irakaslea borroka arteetako borrokalari bihurtuko da, eta kategoria mistoko borrokaldietan parte hartzen hasiko da. Ez hankarik, ez bururik ez duen istorio honetan Salma Hayek aktore ezaguna aurkitzea nahiko gauza harrigarria da.

'Venuto al mondo'Zuzendaria: Sergio Castellitto. Aktoreak: Penelope Cruz, Emile Hirsch, Pietro Castellitto, Jane Birkin, Saadet Aksoy, Adnan Haskovic, Sergio Castellitto. Herrialdea: Italia. Urtea: 2012. Iraupena: 127 minutu.

Iazko Donostiako Zinemaldiko Sail Ofizialean parte hatu zuen Sergio Castellittoren azken pelikulak, eta ez zuen batere harrera ona izan. Mota guztietako kritika txarrak izan zituen filmak, eta orain zinema aretoetan bigarren aukeraren bila abiatuko da. Protagonista ama ezkongabe bat da; 16 urteren buruan, semearekin Sarajevora itzuliko da. Herrialdea oso aldatuta aurkituko du, berak gerra garaian ezagutu zuelako. Itzultzearekin batera, garai bateko oroitzapenak piztuko zaizkio, eta orduan gertatu ziren hainbat kontu argitzeari ekingo dio. Baina semeak ez du iraganaz deus jakin nahi, eta etxera itzuli nahiko du.

'El páramo'Zuzendaria: Jaime Osorio Marquez. Aktoreak: Juan David Restrepo, Mauricio Navas, Alejandro Aguilar, Julio Cesar Valencia, Mateo Stevel, Nelson Camayo, Andres Castañeda. Herrialdea: Kolonbia. Urtea: 2011. Iraupena: 108 minutu.

Originala da Kolonbiatik datorren proposamen hau. Beldurra eta intriga generoak uztartzen ditu soldadu talde baten inguruan eratutako film honek. Kolonbiako armadak beterano talde bat bidaliko du oihan bakarti batera, eta berehala haiekiko kontaktu osoa galduko dute. Bien bitartean, soldaduek nekazari gazte bat aurkituko dute, loturik. Jasotako aginduei men eginez, posizio horretan mantendu beharko dute, inguruarekiko harremana guztiz galduta eduki arren. Egoera horretan, laster hasiko dira haien arteko tirabirak eta, okerragoa dena, beldurra nagusitzen. Sitgesko zinemaldian parte hartu zuen.


"Gizarteak zorra du emakumeekin"

"Bizitzari eusteko gurpilak egitea ez da ezinbesteko, bai, ordea, pertsonak zaintzea". Balio horren pareko aitortza eskatu diete sindikatuek, enpresei eta erakundeei Euskadi Irratiko 'Faktoria'n.

"Soldata arrakala arazo politikoa da, tresna bat, emakumeen lanei balioa kentzeko". Ideia horretan bat datoz ELA, LAB, CCOO eta SATSE sindikatuetako ordezkariak. Martxoaren 8, nazioarteko emakumearen egunaren bezperan, 'Faktoria' albistegian elkartu ditugu 4 langileen ordezkariak: ELAko Ane Miren Zelaia, LABeko Arantxa Vázquez, CCOOko Garbiñe Espejo eta SATSE erizainen sindikatuko Maitena Larrañaga. 'Soldata arrakala' kontzeptuaren atzean dagoen errealitatea argitu nahi izan dute beste ezerren aurretik. "Ez da soilik lan bera egiteagatik desberdin kobratzea" esan du LABko Arantxa Vázquezek, "lan batzuk feminizatuta daudela baizik. Lan baldintza prekarioenak dituztenak". Eta soldata gordinatik harago doan errealitatea da, CCOOko Garbiñe Espejo gaineratu duenez, "soldataren osagarrietan, gizoneko kobratzen dituzten plus horietako asko ez du jasotzen emakumeak".

SATSEko Maitena Larrañagaren arabera, "sexuaren araberako lan banaketa dago eta horren baitan gertatzen da soldata arrakala". Askotan, benetako datuak jasotzea ziala egiten zaie, "enpresek orain arte ezkutuan gorde ditutzelako soldatak" eta horregatik, ezinbestekotzat jo dute enpresetan berdintasun planak ezartzea. Administrazio eta patronalari zuzendu dio mezua ELAko Ane Miren Zelaiak: "zuriketa morearekin behin betikoz amaitu eta neurri konkretuak jarri ditzate: 1.200 euroko gutxieneko soldatak bai langile zuzen eta baita azpikontratatuetan ere". LABek zerrenda horretan sartu du "kontziliazio eta korresponsabilitatea hobetzeko neurria, zaintzaren euskal sare publikoa osa dadin" eta adibidea jarri du: "bizitza sostengatzeko gurpilak egitea ez da beharrezkoa, baina, pertsonak zaintzea bai". Bide horretan, urrats bat gehiago egin nahiko luke CCOOek eta erronka bota die gainerako sindikatuei: "lan hitzarmen baten faltagatik huelga egiten badugu, zergatik ezin dugu lanuztea egin berdintasun plana ez dagoen enpresa batean". Hausnarketa behar dela onartzen dute lau sindikatuetako ordezkariek, arazo orokorra delako. "Zor patriarkala" kontzeptua mahai ganeratu dute. "Existitzen da, eta adibideak badaude" esan digu ELAko Ane Miren Zelaiak: zainketak, garbiketak emakume arupegia du eta gizarteak zor bat du emakumeekin".


Ahotsen protesta

Herriko maistra gutun bat idazten ari da, soldadu baten amak esandakoekin: «Etxean denok ondo, atzo behiak umea egin zian. Zaindu hadi…». Zine mutuaren garaietan gaude, eta kontalaria Charloten eta azpitituluen nondik norakoak argitzen ari da publiko gehienbat analfabeto batentzat. Zahar etxeko laguntzaile bat Gartxot irakurtzen ari zaie bertako egoiliarrei. Baina soldaduak amaren ahotsa entzungo du, eta ez maistrarena; zine mutuko ikusleek, Charlotena; zahar etxekoek, Gartxotena… Maistra, kontalaria, irakurlea hotsen zubigile anonimoak dira: zenbat eta hobeto egin zubia, orduan eta anonimoago.

Bikoiztaileak ere, zubigile. Anonimoak. Iragan Zinemaldian anonimotasun ia erabatekotik irten eta protesta egin dute. Lanik gabe utzi nahi dituzte. Mututu. Baina euskaldunok gure eta gure hizkuntzaren arteko sintoniari eusteko ahots kontaezinen zubian, premiazkoa dugu bikoiztaileek beren zubigile-lan anonimoari eustea.


Trikitia edo panderoa jotzen ikasteko izen-ematea, zabalik

Ikasturte berria hasi dute Auntxa Trikitixa Eskolan (Elizalde ikastetxean ematen dituzte eskolak). Trikitia edo pandera jotzen ikasi nahi duenak, badauka aukera.

Lau urtetik gorako haurretatik hasi, eta adin mugarik gabe, edonork eman dezake izena Auntxan. Iñaki Aranaga irakasleak nabarmendu duenez, “ikasle gehienak gaztetxoak izan arren, esan beharra daukat ikasle helduak ere ikasten badabiltzala”.

Ikasteko garaian hainbat metodologia dituzte aukeran trikiti ikasleek: “Zenbakien bidez ikasi dezakete, aurrez-aurre edota solfeoarekin”.

Informazioa gehiagorako edo izena emateko Elizalde Herri Eskolan egoten dira Auntxako kideak astearte arratsaldeetan. Bi zenbaki ere jarri dituzte interesdunen eskura: 943 61 88 39 eta 615 79 05 10.


Euria eginagatik, 70.000 lagun inguratu ziren Lazkaora Kilometroetan parte hartzera

70.000 lagun batu ziren atzo Lazkaon, Kilometroetan, Gipuzkoako ikastolen festan. 100.000 lagun hartzeko itxaropena zuten antolatzaileek, baina euria ez zen atertu ia egun osoan, eta, ondorioz, jende askok etxean geratzea erabaki zuen. Hian justu, horixe nabarmendu zuen Inaxio Usarralde Lazkaoko San Benito ikastolako lehendakariak: hain eguraldi eskasa egin arren, 70.000 lagun inguratu zirela Kilometroetara, eta hori izugarria dela. Bildutako dirua San Benito ikastolaren egoitza handitzeko erabiliko dute.

Herritar soilak ez ezik, agintariak eta alderdi politikoetako ordezkariak izan ziren atzo Lazkaon; besteak beste, Anjeles Iztueta Hezkuntza sailburua, Miren Azkarate Kultura sailburua, Joxe Juan Gonzalez Txabarri Gipuzkoako Ahaldun nagusia eta Felix Urkola Lazkaoko alkatea. Halaber, han izan ziren EAJko Joseba Egibar, Batasuneko Joseba Alvarez, EAko Onintza Lasa eta EB-IUko Antton Karrera.


Pasaiako kirol emaitzak

Pasaia KE-k helburua gertu du. Kategoria eusteko aukera gero eta ukigarriagoa da zuri-gorrientzat asteburuan beste puntu bat poltsikoratuta.

Balmasedakoak ziren ustez faborito nagusiak. Bizkaitarrak, laugarren postuan eta play-offa jokatzeko aukerekin, lehiakorragoak izango zirela espero zuten zale antxotarrek, baina nahiko lan izan zuten Pasaiaren erasoei aurten. Joko eskasa egin zuten,batez ere partidaren bukaera aldera.

Hurrengo partida Zubietan dute zuri-gorriek, Realaren C taldearen kontra.

Futbola

3. Maila

Pasaia 0 – 0 Balmaseda.

1. Erregional Preferentea

Astigarraga Mundarro 4 – 1 Trintxerpe.

1. Erregionala, Igoera fasea

Pasaia 1 -2 Sanpedrotarra.

1. Erregionala, Kopa

Orereta Kafea 4 – 3Trintxerpe

Emakumeen Gorengo Maila, Kopa

Trintxerpe 0 – 2 Allerru.

Areto futbola

Nazional Liga, 3. Maila

Afantxo 4- 4 San Jorge Santurtzi

Gipuzkoako Liga, 2. Maila

Donibane Stokke 2 – 2 Pizzeria B17.

Gipuzkoako Liga, 3. Maila

IDK Pari Berri 5 -1 Miren taberna.

Seniorrak

Lauburu Ibarra- Trintxerpe (bertan behera; gaur jokatuko dute, 21:00etan).

Eskubaloia

Lurraldeko Lehen Maila

Munttarpe 27 – 22 Donibane Eskubaloia.

Hockey

Pasaiako Trintxer Hockey (partidarik ez).


Dolores Lopez, Andoaingo AEK euskaltegiko ikaslea

Ikasturte berrirako matrikulazio kanpainaren hasieran, Dolores Lopez AEKko ikaslearen lekukotza argigarria da euskara ikasteko gogoz diren gainerako herrikideentzat. Doloresek AEKko irakasleen laguntzarekin moldatu du elkarrizketa.

Zerk bultzatu zintuen euskara ikastera?

Egia esan, langabezian geratu ostean, aspalditik buruan neukan kontu bati heltzea erabaki nuen, euskara ikastea, alegia. Lagun batek autoikaskuntza sistemari buruz hitz egin zidan eta izen ematera bultzatu ninduen. Sistema honen berri ez neukan, baina esan dezaket bete-betean asmatu nuela. Izan ere, inongo asmorik ez banuen ere, lehen hizkuntza eskakizuna gainditu nuen.

Zer da autoikaskuntza?

Euskaltegira izena ematera joan nintzenean behar-beharrezko informazio guztia jaso nuen.

Lehenik eta behin, mailaketa proba egiten dizute eskatutako maila daukazun jakiteko. Maila jakin bat behar da tutoreak emandako lanak autonomia osoz egin ahal izateko.

Tutorearen berri izan ondoren, astero orduerdiz berarekin elkartzen zara. Tutoretzaren helburua hamabost egunetako lanak bideratzeaz gain, ekarpenak eta zuzenketak egitea da.

Horrela esanda, kontu zaila eta bakarrik egin beharreko gauza dela dirudi, baina ez da horrela, ezta gutxiagorik ere. Asteazkenetan, berriz, mintzasaioa izaten dugu. Ni bezala ari diren beste ikaskide batzuekin elkartzen naiz aurretik landutako gaietaz aritzeko, saio honen helburua hitz egitea baita.

Zer azpimarratuko zenuke?

Asteazkenetako mintzasaioa. Hasiera batean, gogorra egiten da, jendearen aurrean hitz egiteak lotsa ematen du, baina segituan konturatzen zara beste guztiak zu bezala daudela eta akats berak egiten ditugula. Intereseko eta eguneroko gaiez hitz egiteak erabat asebetetzen nau. Gainera, saio hauetan, jende berria ezagutzeko eta tarte atsegin bat pasatzeko aukera izaten dugu.

Taldean ikastea baina hobea al da?

Ez. Bakoitzak egokien datorkiona aukeratu behar du. Nire kasuan, orain autoikaskuntza hobeto datorkit, baina lehen taldean ikasten ibilia naiz eta oso gustura gainera.

Nola laburbilduko zenuke zure esperientzia?

Bikaina.


Ukrainaren arabera, EBk onartu egin du Errusia ere negoziazioetan sartzea

Presidentetzarako bozak aitzinatzeko aukera oposizioarekin eztabaidatzeko prest agertu da gobernua.


Ander Izagirreren hitzaldia online AEKko ikasleentzat

Asteazken honetan Ander Izagirrek bi saioa emango ditu AEK-ko ikasleentzat. Txernobil izango du hizpide kazetari donostiarrak. Aurreko urteetan gai berari buruz hitz egina da Izagirre; halere, datu berriak ditu inguru ukrainiarrari buruz.

Hitzaldi hauek Jitsi izeneko plataformaren bitartez emango dira, irakasle askok eskolekin aurrera jarraitzeko baliatu duten euskarria hain zuzen ere.


Asteburuan Beran jokatuko den torneoari buruz mintzatu gara Aspeko Inaxio Errandonearekin.


Basauriko Herri Krosa ez antolatzea adostu dute Ixatxak elkarteak eta Udalak

Aurtengo Basauriko Herri Krosa bertan behera uztea erabaki dute San Jose ikastetxeko Ixatxak ikasle ohien elkarteak eta Udalak. Lasterketa herrikoiak 42. edizioa izango zuen eta azaroan zegoen aurreikusita, baina kutsatze-arriskua murrizteko asmoz hartu dute erabakia: “Arduratsuak izan behar dugu, bizi dugun osasun-egoera eta hainbeste jende bilduko lukeen ekitaldi batean egongo litzatekeen kutsatze-arriskua dela eta”, diote. Hain zuzen ere, 900 korrikalari inguruk hartzen du parte Basauriko Herri Kroseak. “Datorren urteko edizioan lanean gaude jada”, diote antolatzaileek.

Ixatxak elkarteak ere izen bereko sariak bertan behera utzi behar izan zituen martxoan.


Kalera bai, baina nola?

Bihartik aurrera, kalean kirola egin edo paseoan ibiltzeko aukera izango dute herritarrek, zenbait baldintza beteta. Halaber, norberaren kontsumorako baratzak zaintzeko baimena ere eman dute.

Sei asteko itxialdiaren ondoren, bihartik aurrera, kirola egitera edo paseora kalera ateratzeko aukera izango dute 14 urtetik gorako herritarrek. Beti ere, zenbait mugekin. Higiene eta segurtasun neurriak errespetatzeaz gain, beste baldintza batzuk ere badira. Haien berri eman zuen Salvador Illa Espainiako Osasun Ministroak ostegunean egindako prentsaurrekoan eta gaur argitaratu dute Espainiako Buletin Ofizialean irteera horiek arautuko dituen dekretua.

1. Ordutegia. Adinaren arabera, hiru ordutegi zehaztu dituzte:

6:00-10:00 eta 20:00-23:00: 14 eta 70 urte artekoak.

10:00-12:00 eta 19:00-20:00: 70 urtetik gorakoek eta zaintzailearekin irten behar duten pertsonak

12:00-19:00: 14 urte arteko haurrak.

2. Kirola

Ezin da udalerritik irten

Banaka, bi metroko tartea utzita

Beste inorekin kontakturik gabea

Egunean behin

Iraupen mugarik gabe, zehaztutako ordutegian

Jende pilaketa guneak saihestu

Ez etenaldirik egin. Beharrezkoak badira, ahalik eta motzenak

3. Paseoa

Etxetik kilometro bateko erradioan

Bakarrik edo bizikide batekin

Segurtasun tartea errespetatuta

Egunean behin

Iraupen mugarik gabe, zehaztutako ordutegian

Jende pilaketa guneak saihestu

Ez etenaldirik egin. Beharrezkoak badira, ahalik eta motzenak

4. Salbuespenak

70 urtetik gorakoek 14-70 urte arteko bizikide batekin atera ahalko dute.

Elbarriek, ezinduek, behar bereziren bat dutenek eta 70 urtetik gorakoek ohiko zaintzailearekin atera ahalko dute, nahiz eta etxe berean ez bizi.

5. Haurrak. Aipatu ordu tartean atera ahal izango dira eta orain arteko mugekin: Egunean behin, etxetik kilometro bateko erradioan, ordubetez, bizikide heldu batekin (gehienez hiru haur).

Haurrekin paseora ateratzen den 18 urtetik gorakoak berriro kalera ateratzeko aukera du kirola egitera edo paseora, dagokion ordutegian.

6. Non?

Erabilera publikoko edozein kaletan edo ingurutan ibili edo kirola egin daiteke.

Gune natural publikoetan, mugak errespetatzen badira.

Ezingo da itxitako kirol instalazioetara sartu.

Ezingo da ibilgailu motordunik edo garraio publikorik erabili ariketa fisikoa egitera beste norabait joateko.

7. Nork ezin du irten? COVID-19ak kutsatutakoek, berrogeialdian daudenek eta zahar egoitzetako egoiliarrek.

Baratzeak

Atari zabaleko ariketa fisikoa arautzeko dekretuarekin batera, autokontsumorako baratzeetara joatea arautzen duen beste bat ere argitaratu dute. Bihartik aurrera haietara joateko aukera izango dute jabeek, beti ere, bizitokiko udalerrian bertan edo ondokoren batean badago. Hala, ortuak zaindu eta barazkiak jasotzeko aukera dute; baita animaliak elikatu eta zaintzekoa ere.

Segurtasun eta higiene neurriak betetzeaz gain, joan-etorriak ahal bezainbeste mugatu beharko dira. Jarduera banaka egin behar dute, edo salbuespen gisa, zaintza behar duen adineko, adin txikiko edo menpekotasuna duen pertsona batek lagunduta.


Iñigo Ibañez Euskal Herriko Eskolarteko Bertsolari Txapelketaren finalean izango da

Bihar, larunbata, jokatuko dute finala, Orion. Ibañezek bigarren postua lortu zuen Gipuzkoako Txapelketan; eta, beraz, gainontzeko hamar sailkatuekin abestuko du bihar.

Iñigo Ibañez bertsolari azpeitiarrak parte hartuko du Euskal Herriko Eskolarteko Bertsolari Txapelketaren finalean. Lehia bihar, zapatua, Orion izango da, 11:00etatik aurrera. Arabako, Bizkaiko, Gipuzkoako, Lapurdiko, Nafarroako eta Zuberoako hamaika gazte izango dira txapelketako finalean, haien artean, azpeitiko bertsolaria.

Sei zatitan banatuko dute saioa. Agurrez gain, honako probak izango dituzte:

Zortziko handian bina bertso. Ofizioko gaian, binaka.

Zortziko txikian bina bertso. Ofizioko gaian, binaka.

Bakarka bertso bana. Gehienez bost puntuko neurrian. Gaia emanda.

Hiruna kopla trikitilarien laguntzarekin. Binaka edo hirunaka, gaia emanda.

Gai jartzeile gisa, Gipuzkoako bertso-eskolako zazpi gazte arituko dira. Epaileei dagokionez, berriz, herrialdeko bakoitzeko pertsona banak egingo du lana.

Iñigo Ibañezek bigarren postua lortu zuen maiatzaren 25ean, Arrasaten, egin zen Gipuzkoako Eskolarteko Bertsolari Txapelketaren finalean. Jon Gurrutxaga Erniarraitz bertso-eskolako lagunarekin joan zen, eta finalaren atarian beraiekin egon zen Uztarria.com.


Basque Culinaryren 22 kontratazio kritikatu ditu Kontu Auzitegiak

Zerbitzuen kontratazioa egiteko publizitate eta lehia printzipioak bermatzen dituen prozedura erabili behar zela iritzi dio Euskal Autonomia Erkidegoko Kontu Auzitegiak.

Euskal Autonomia Erkidegoko Kontu Auzitegiaren esanetan, Basque Culinary Centerrek "bete" egin du "aktibitate ekonomiko-finantzarioa arautzen duen araudia", baina "salbuespen" batzuk atzeman ditu 2012an egindako zerbitzuen kontratazioan, horien kopuruagatik publizitate eta lehia printzipioak bermatzen zituen prozedura erabili behar zela iritzita.

2012ko urteari dagokion ikuskatze txostena ezagutzera eman du, Eusko Legebitlzarreko Ekonomia, Ogasun eta Aurrekontu batzordeak hala eskatuta.

Kontu Auzitegiaren arabera, 22 langile kontratatzeko txostenetan dagoen dokumentazioak "ez du bermatzen hautagaien aukeraketan berdintasun, meritu eta gaitasun printzipioak errespetatu direla". Basque Culinary Centerrek alegatu zuen printzipio horiek bete zirela eta langileen kontratazioa gauzatzeko bi prozedura erabili zirela: Aurki Seleccion y Formacion S.L. enpresaren bitartez edota patronatuak 2009an langileen aukeraketa egiteko onartutako barne prozedura jarraituta.

Bestalde, zerbitzuen kontratazioari dagokionean, zenbait operaziok gastu handiak eragin zituztela eta, publizitate eta lehia printzipioak bermatzen dituen prozedura erabili behar zirela uste du. Izan ere, garbiketa gastuak (123.000 euro), elektrizitatea (130.000 euro), lege-aholkularitza eta zerga-aholkularitza (68.000 euro) eta gasa (62.000 euro) kontuan hartuta, 383.000 euro gastatu zituen Basque Culinary Centerrek 2012an.


Cristina Manjon 'Nita', Fuel Fandango: "Denborarekin geure zigilua sortzen ari gara"

Hirugarren lana kaleratuta, Aurora Winter Tourren murgilduta dabil Fuel Fandango bikotea. Zapatuan Sanagustin kulturgunean izango dira. 'Nita'-k dio jendeak beraiekin "gozatzea" espero duela.

Cristina Manjon Nitak eta Alejandro Acosta Alek osatzen dute Fuel Fandango bikotea. Duela bederatzi urte Cordoban (Andaluzia, Espainia) ezagutu ostean hasi ziren musikan lehen urratsak egiten. Aurora Winter Tourren murgilduta dabiltza, eta zapatuan Azpeitian egingo dute geldialdia. Sanagustin kulturgunean ariko dira, 23:00etan hasita. Nitak dioenez, Fuel Fandango da "makinen, elektronikaren eta sustraietatik ateratzen den musikaren nahasketa".

Aurora izena du zuen hirugarren diskoak. Egunsentiko argia islatu nahi izan al duzue lan horretan?

Bai, Aurora oso lan argitsua eta positiboa da. Horrelako lan bat egiteko gogoa genuen. Egin nahi genuen batzuetan hain iluna den mundu honi argi pixka bat emango dion lan bat.

Abestiak sortzerakoan, zein izan zen zuen inspirazio iturria?

Asko inspiratzen gaitu naturak, inguratzen gaituen munduak, gauza txikiek…

Nolakoa izan zen diskoa osatzeko prozesua?

Ekoizpen prozesua oso bizia izan zen. Urtebetez aritu ginen diskoa osatzeko lanetan, eta Steve Dub elektronika produktoreareak kolaboratu zuen gurekin. Hark lagundu zigun lanari nahi genuen itxura ematen.

Jarraitu elkarrizketa irakutzen, Urola Kostako Hitzaren webgunean.


Bidaiatzeko mugak eta debekuak areagotzen ari dira

Atzo jakinarazi zuen Donald Trump Estatu Batuetako presidenteak Europar Batasuneko jatorria duten hegaldi guztiak debekatu dituztela, gutxienez hilabetez. Aurreko egunetan hainbat herrialdek debekatu zituzten Espainiatik irtendako hegaldiak eta badira bisatuak bertan behera utzi dituztenak ere. Beste kasu batzuetan, herrialdera sartzen direnei bakartze behartua aplikatzen ari dira.

Gaur gaurkoz, hauek dira guri eragiten dizkiguten mugak eta debekuak:

Arabia Saudi. Bidaiak eten dituzte. Martxoaren 16tik aurrera etengo dituzte bidaiak.

Argentina. Derrigorrezko hamalau eguneko bakartzea egin beharko da Argentinara sartzerakoan.

Egipto. Ez dute sarbidea debekatu, baina herrialdera iristerakoan osasun kontrolak egiten dituzte eta hala erabakiz gero, bisitariak kanporatzeko eskumena izango dute.

El Salvador. Sarrera debekatu zuen presidenteak martxoaren 9an.

Errumania. Hamalau eguneko bakartzea bete behar da.

Errusia. Berrogeialdia bermatu ezean, kartzela zigorra izan dezakete koronabirusa dagoen herrialdeetatik bidaiatzen dutenek. Gainera, derrigorrezkoak ez diren bidaiak atzeratzea eskatu dute.

Estatu Batuak. Martxoaren 13an hasi eta hilabetez, Europar Batasunetik irtendako hegaldiak debekatu dituzte. Arauak ez dio eragiten Erresuma Batuari.

Guatemala. Europako herritarrek debekatuta dute sarbidea.

Hong Kong. Martxoaren 14tik aurrera, EAEn egon diren bidaiariek hamalau eguneko bakartzea bete beharko dute horretarako egokitutako guneetan, baita Madril eta Errioxan egon direnek ere.

India. Bisatuak bertan behera utzi dituzte.

Italia. Bidaia guztiak etenda daude, herrialdera sartzeko zein irteteko.

Israel. 14 eguneko bakartzea nork bere kabuz bermatu ezin badu, herrialdetik kanporatua izango dela iragarri zuten martxoaren 3an.

Libano. Sarrera debekatuta.

Jamaika. Gaurtik debekatuta dago Espainiako jatorriko bidaiarien sarrera.

Kolonbia. Hamalau eguneko prebentziozko bakartzea egin behar da.

Malta. Hegazkin bidaiak debekatuta eta hamalau eguneko bakartzea bete behar da.

Murtzia. EAEtik bidaiatzen dutenei berrogeialdia egiteko eskatzen zaie. Baita Madriletik joandakoei ere.

Nepal. Bisatuak eskatzeko aukera eten dute denbora batez.

Peru. Hamalau eguneko bakartzea bete behar da.

Thailandia. Borondatezko bakartzea egitea eskatu dute.

Txile. Hamalau eguneko berrogeialdia egin behar da

Txipre. Hamalau eguneko bakartzea bete behar da.

Vietnam. Bisatuak bertan behera martxoaren 10az geroztik.

Zerrenda hau luzatzen joango dela espero da. Herrialdeek zehaztutako hegaldi debekuei buruzko eguneratutako informazio eguneratua IATA agentziak eskaintzen du uneoro bere webgunean.

Bestalde, Pedro Sanchez Espainiako presidenteak iragarri duenez, martxoaren 16tik aurrera, Renfek bidaia txartelen itzulera eta aldaketak erraztuko ditu, erabiltzailearentzako kostu barik.


Harrera Azpeitian Gipuzkoako herriarteko txapeldunei


Nafarroan ordezko hamar irakasletik zazpik greba egin dute, sindikatuek jakinarazi dutenez

Gobernuaren lehentasunezko zerrendak gaitzetsi dituzte


Unai Agirre igandean, final laurdenetan

Final zortzirenetatik sailkatutako bost bertsolari ariko dira igandean Unai Agirrerekin: Mikel Artola, Manu Goiogana, Oihana Iguaran, Beñat Lizaso eta Unai Mendizabal. Agirrek, berriz, aurtengo Gipuzkoako Bertsolari Txapelketako estreineko saioa izango du.

Arratsaldeko 17:30etan hasiko da Eskoriatzako kiroldegian, eta azken final laurdena izango da.

Finalaurrekoak, azaroaren 22tik aurrera

Igandeko saioaren ondoren, deskantsua izango da, eta finalaurrekoak hasiko dira, gero.

Azaroaren 22an Zarautzen jokatuko da bat; Agin Laburuk kantatuko du bertan. Hurrena, azaroaren 29an izango da Tolosan, eta Beñat Gaztelumendi sailkatu da saio honetarako. Azkena, abenduaren 6an jokatuko da, Eibarko Astelenan.

Finala, aurreratuta

Azkenik, finala Donostiako Ilunben egingo da; hauteskundeak direla eta, abenduaren 19ra aurreratu da.


Ehiza denboraldia hasi aurreko lanak

Udazkena ate joka etorri orduko, ehiztariak denboraldia prestatzen hasi ohi dira. Lanen artean, postuak txukundu behar izaten dituzte, urri hasierarako dena prest izateko. Gero horietako batzuk enkatean ateratzen dituzte. Aurtengo uso postuen enkanteak irailaren 20an eta 27an egin ziren, baina lerro hauek idaztean bigarren eta azken enkantea egiteko zegoenez ez dakigu azken emaitza zein izan den. Lehenengo asteburuan beti mugimendu gutxiago izaten da, jendea azken astebururako sesteorako erreserbatzen baita. Lehen larunbatean 7.700euro inguru atera ziren eta hurrengo alean izango duzue datu zehatz guztien berri.


"Garai zail hauek prestakuntzarako eta eskaintza hobetzeko erabili behar ditugu»

Fermin Montilla (Tolosa, 1958) Tolosa&Co merkatarien elkarteko lehendakaria izendatu dute, urtarrilaren amaieran eginiko batzar orokorrean. Aurreko urtean diruzaina izan zen.

Zer suposatzen du zuretzat lehendakari karguak?

Tolosaren gizarte sarean parte hartzeko aukera, eta era berean, Tolosako merkataritza, ostalaritza eta zerbitzuekin kolaboratu ahal izatea, ez ikusle moduan bakarrik, baita egungo baldintzak hobetuz eta gure udalerria bultzatuz ahal dugun heinean.

Lehendakari izan aurretik, elkarteko diruzaina izan zara. Aurretik ezagutzen zenuen, beraz, elkartearen jarduna.

2011n diruzain bezala parte hartu dut elkartean, eta horrek Tolosa&Co-ren funtzionamendua ezagutzeko aukera eman dit, bai barrukoa eta bai kanpora begirakoa ere. Bestela ere, aurreko lehendakaria izan den Pedro Tolosaren erabateko babesa dut, eta bere laguntza eta ezagutza balio handikoak dira lehendakari gisa hasi dudan etapa berri honetan.

Zer helburu dituzue aurrera begira?

Une honetan, helburuetako bat ostalaritza elkartean sartzea da. Proiektu globalagoei ekiteko hazi beharra daukagu. Bestalde, Visa proiektuari jarraipena eman behar diogu, aberastuz eta erosteko modu bezala bere erabilera bultzatuz, eta orokorrean Tolosako txartela bihurtuz. Horrez gain, badaude beste proiektu batzuk, udalarekin lantzen ari garenak, eta 2012an martxan jarriko direnak.

Zergatik da garrantzitsua merkatarien elkarte bat izatea Tolosan?

Egun bizi dugun atomizazio eta merkataritza guneen presentzia handiko testuinguruan, Tolosa&Co merkatarien eta profesionalen interesen aldeko plataforma bihurtzen da. Gainera, Tolosa&Co, gaurdanik merkataritza, ostalaritza eta zerbitzuen elkartea, Tolosaren eta bere ingurunearen biziberritzearen alde lan egiten du, gure udalerria interes gune gisa kontsolidatzeko, herritarrentzat atsegina eta bisitarientzat interesgarria izateko.

Zer aldatu da, aurretik zeuden bi merkatarien elkarteak bateratu zirenetik?

Alde Zaharra eta Igarondo elkarteak Tolosa&Co-n bateratzea prozesu naturala izan da, batera egoteak indarra ematen duen garai batean, eta normaltasun osoz garatu da. Ordezkaritza zabalagoa izatea ahalbidetzen digu, proiektu garrantzitsuei ekitea, promozio ekimenetan elkarren artean ez zapaltzea... Azken finean, Tolosako merkataritza, ostalaritza eta zerbitzuen alde modu globalizatuan lan egitea.

Zer mezu emango zenioke herritarrei beren erosketak Tolosan egiteko?

Tolosa izan da eta egun ere da oso gune garrantzitsua. Tradizio handiko merkataritza dugu, bizia, barietate handikoa, kalitatezkoa, eta bezeroari bideratuta. Tolosan komertzio ugari daude, eta ez diote Tolosari bakarrik ematen zerbitzua, gure inguruko jendeak ere bere erosketak Tolosan egin ohi ditu.

Zer laguntza mota behar dituzue merkatariek?

Garai zail hauek aprobetxatu behar ditugu prestakuntza egiteko, espezializatzeko eta gure eskaintza hobetzeko, eta modu horretara krisi honen beheraldi handiena gainditzeko. Tolosa&Co-k urtero ikastaro interesgarriak antolatzen ditu merkataritzarentzako, eta egun udalarekin lanean ari da zenbait proiektuetan. Horien bidez ingurua hobetu nahi dugu eta udalerria merkataritza gune handi batean, aire librean eta bezeroarentzako abantailekin, bihurtzeko beharrezko baldintzak sortu nahi ditugu.

Nolakoa izan da Gabonetako kanpaina? Eta beherapenena?

Bizi dugun garai zail hauen barruan, bi kanpainak arruntak izan dira.


Israelen anexio plana ez da bateragarria nazioarteko legediarekin, Berlinen ustez

Heiko Maas Alemaniako Atzerri ministroak kezka agertu du Tel Aviven asmoaz aritzean, baina ez du zehaztu nola erreakzionatuko duten

Palestinako Aginte Nazionalak (PAN) presio diplomatikoa hasi eta egun batera, Alemaniak Israeli ohartarazi zion, atzo, Zisjordaniaren parte baten anexioa ez dela bateragarria nazioarteko legediarekin: «Ez da posible. Guk oraindik babesten dugu bi estatuen irtenbidea, eta, horretan aurrera egiteko, beharrezkoa da elkarrizketa berpiztea», adierazi zuen Heiko Maas Alemaniako Atzerri ministroak, Gabi Ashkenazi Israelgoarekin batzartu ostean.

Auzi honetan ere, Berlinen iritzia garrantzitsua da, Europako herrialde nagusietako bat izateaz gain Europako Batasuneko Kontseiluko eta Nazio Batuen Erakundeko Segurtasun Kontseiluko presidentetzak hartuko dituelako uztailaren 1ean. Hortaz, Maasek jakinarazitakoa lehen zantzua izan liteke jakiteko zer jarrera adostuko ote duten Europako Batasuneko (EB) estatu kideek, nahiz eta Alemaniako Atzerri ministroak zehaztu zuen «Alemaniaren jarreraz» aritu zela.

Hori bai, Maasek ez zuen zehaztu nahi izan Israelek anexio plana betetzeak zer ondorio izango dituen. Ofizialki, Berlinek ez dio «baldintzarik jarri» Tel Avivi, eta Atzerri ministroa soilik koalizio gobernu berriaren «planak ezagutzera» joan zen atzo Israelera.

Bere gobernuaren asmoaz, Israelgo Atzerri ministroak adierazi zuen oraindik ez dutela zehaztu zer eremutan «aplikatu» nahi duten «subiranotasuna», eta AEBek aurkeztu zutena oinarri gisa hartuko dute, «mapa kontzeptual bat» delako: «Etxez etxe, herriz herri aztertu beharko dugu».

Lehen informazioen arabera, Zisjordaniaren parte bat anexionatzea da Benjamin Netanyahu Israelgo lehen ministroaren asmoa; zehazki, kolonia juduak eta Jordan ibaiaren harana —eremuaren %30 litzateke—. Helburu horri begira, ikusteko dago zer eragin izango duen herrialdeko Auzitegi Gorenak herenegun harturiko erabakiak: bertan behera utzi zuen Zisjordaniako palestinarren lurretan dauden 53 kolonia judu —4.000 bat etxebizitza— legeztatzeko 2017ko legea, konstituzioaren aurkakoa delakoan.

Hori ikusirik, Ashkenazik, Alemaniaren jarreraz aritzean, adierazi zuen bere ustez ez duela «pausorik emango [Tel Aviven] erabakiaren aurretik». Are, Israelgo Atzerri ministroak jakinarazi zuen «era arduratsuan» jardungo dutela anexio planarekin: «Israelen interesak, bake akordioak eta AEBekiko elkarrizketa mantenduko ditugu. Israel estatu judu eta demokratikoa da».

PANen erreakzioa

PANek beste erantzun bat eman zuen herenegun Israelgo Gobernuaren asmoen inguruan: Mohammad Xtayyeh PANeko lehen ministroak ohartarazi zuen Palestinaren independentzia deklaratuko dutela, eta, hortaz, Palestinako Estatua aldarrikatuko duela —1967ko mugetan—. Xtayyehren hitzetan, «mehatxu existentzial baten» aurrean daude palestinarrak.

Berez, Tel Avivek hiru aste barru, uztailaren 1etik aurrera, du Zisjordaniaren parte bat anexionatzeko aukera, Netanyahuk eta Benny Gantzek koalizio gobernua osatzeko adostu zuten akordioaren arabera.

Donald Trump AEBetako presidentetzara iritsi zenetik, Israelek gero eta pauso gehiago eman ditu palestinarren interesen aurka, eta, joera hori ikusita, Riyad al-Maliki PANeko Atzerri ministroak atzo herrialdeei dei egin zien «nazioarteko fronte bat eratzeko», Israelen «sistema koloniala» bakartzeko.